Ўзбекистонда номаълум сабабларга кўра бирданига бир нечта АЁҚШ портлаб кетган - Фарғона.Ру ахборот агентлиги\n21:16 msk, 13 Июль 2020\n14.06.2006 14:01 msk\nКеча Тошкентда эрталаб соат ўнларда Қўйлиқ мавзеида автомобилларга ёнилғи қуйиш шоҳобчаси портлаган. Қурбонлар бор. Гувоҳларга кўра, ўнлаб кишилар ҳалок бўлган, бироқ воқеа содир бўлган жойда ишлаётган милиция ва прокуратура ходимлари ҳалок бўлганлар борлигини инкор этмоқдалар. Айни пайтда «Ўзавтойўл» концерни берган расмий маълумотларга кўра, камида тўртта одам ҳалок бўлган.\nПортлаган АЁҚШ Қўйлиқ бозоридан бор-йўғи икки юз метр нарида, шаҳарлараро йўналишда қатновчи таксичилар тўхтаб турадиган жойга яқин ерда жойлашганди. АЁҚШнинг орти эски-туски нарсалар сотилувчи лўли бозорга уланиб кетади.\nВоқеа содир бўлган жойга келгач, мен ёниб битган шоҳобча қолдиқлари милиция томонидан ўраб олинганини, у ерда ИИВ ва прокуратура ходимлари текширув ишларини олиб бораётганларини кўрдим. Воқеа жойида ёниб кетган машиналар ва цистерналарнинг қолдиқлари кўзга ташланиб турарди. Ўзини мазкур АЁҚШ чилангари деб таништирган киши эрталаб у ерга пропан тўлдирилган машина қўйганини ва бозорга кетганини, бозордан қайтаётганда эса портлашни кўрганлигини – унинг машинаси портлаб кетганини маълум қилди. У неча киши ҳалок бўлганини билмас экан, лекин унга кўп одамлар касалхонага етказилгани, улардан баъзиларининг аҳволи жуда оғир экани маълум экан.\nАниқлашимча, ҳаммаси бўлиб бир неча портлаш содир бўлган экан. Улардан бири шуки, қандайдир оғир буюм (айримлар уни цистерна, бошқалар эса тиркама дейишди) икки йўл устидан учиб ўтиб, 150 метр нарига бориб тушган. У тўққиз қаватли бино бурчагини ёнлаб асфальт йўлга тушган ва асфальтни эзиб юборган. Ҳозир уни олиб ташлаганлар, у ерда фақат ўйиқ жой қолган, холос.\n- Анави тўққиз қаватли уйни кўряпсизми? – деди менга қўшни уйда турадиган воқеа гувоҳи. – Мен шовқинни эшитиб, ойнадан қарадим – портлашдан чиққан олов манави тўққиз қаватли бинодан икки баробар баланд эди!\n- У ерда одамлар қип-яланғоч югуриб юрардилар, уларнинг устларидаги ҳамма кийимлар ёниб битганди, - дея хомуш ўртоқлашдилар ўз таассуротлари билан мавзеда яшовчи бошқа кишилар. Уларнинг ишонтиришларича, ёнилғи қуйиш шоҳобчасининг 17-20 га яқин ходими ҳалок бўлганлар. Шоҳобча ортида жойлашган лўли бозор қарийб ёниб битган. Ўтдан қорайган темир устунлар, куйиб кўмирга айланган пойабзал ва кийим-кечак уюмлари. Булар орасида бир неча ёш лўлилар сандироқлаб юришибди, улардан бири сал-пал куйган, аммо унинг жароҳатларига бир нималар билан чаплаб ташланган. Улар бизни катталар ёнига юборишди, ёши улуғроқ лўлилар портлашдан бир неча дақиқа олдин ҳаммаёқни қуюқ тутун босиб, одамлар қочиб улгурганлари учун лўлилардан ҳеч ким ҳалок бўлмаганини гапириб бердилар.\nТаксичилардан бири кеча Тошкентда содир бўлган, ўз кўзлари билан кўрган фожеани тасвирлаб берди:\n- Аввал у ерда нимадир пишиллай бошлади, кейин худди туман тушгандек оппоқ тутун ёйилди. Кейин кўчадаги олов у ёққа ўтди ва ҳамма нарса ёна бошлади, сўнгра эса портлаш содир бўлди. Портлаш бир неча бор такрорланди. Портлаган ерга яқин жойдан «Жигули» ўтиб кетаётган экан, ундан икки киши сакраб тушиб қолишга улгуришди, машинанинг ўзи эса ёниб кетди. Бир метр келадиган бетон тўсиқ эса портлашда «Хюндай» машинасига бориб тушди ва ундаги йўловчилар ҳалок бўлдилар. Тушдан кейин эса у ердаги тўсиқни яна тиклаб қўйдилар… Буларнинг ҳаммаси катта аланга ичида қолганди – ўт тафти жуда кучли эди, бир неча юз метр наридан ҳам сезиларди. Ўт ўчирувчилар жуда тез келдилар, аммо тиқилинчда ёнғин жойига ўта олмадилар, чунки таксичиларнинг ҳаммаси қарама-қарши ҳаракат йўналиши бўйлаб ошиқа бошлагандилар… Кейин улар бир амаллаб ўтиб олдилар ва 20-30 дақиқадан кейин ёнғинни ўчиришга муваффақ бўлдилар.\nТошкент билан Фарғона водийси ўртасида қатновчи таксичилар ўтган шанба куни Наманганда ҳам бир-бирига яқин иккита АЁҚШ портлаганини, улар ҳам худди Тошкентдагидек турар-жой бинолари ёнида жойлашгани учун бу ерда ҳам қурбонлар бўлганлигини таъкидлайдилар.\nЯна «Фарғона.Ру» ахборот агентлигига маълум бўлишича, сешанбадан чоршанбага ўтар кечаси Ўзбекистон пойтахтининг Учтепа туманида (собиқ Акмал Икромов тумани) АЁҚШда ёнилғи қуяётган пайтда «Нексия» автомобили портлаб кетган. Жабрланганлар ҳақида расмий маълумот ҳали эълон қилингани йўқ.


ХАЛҚАРО КЎРГАЗМАДА - Ўзбекистон овози газетаси\nполиграфия ва қадоқлаш маҳсулотлари намойиш этилди\nПойтахтимизда Ўзбекистон Ташқи иқтисодий алоқалар, инвестициялар ва савдо вазирлиги, Савдо-саноат палатаси, «Ўзкимёсаноат» акциядорлик жамияти, Ўзбекистон матбуот ва ахборот агентлиги ва «ITE Uzbekistan» компанияси ҳамкорлигида «Полиграфия ва қадоқлаш — O’ZBEKinPRINT — O’ZuPACK — 2016» ҳамда «Кимё ва пластмасса саноати — Chemie & Plastex Uzbekistan — 2016» халқаро кўргазмалари бўлиб ўтди.\nУнда Германия, Миср, Ҳиндистон, Италия, Канада, Хитой, Россия, Тайван, Туркия ва мамлакатимиздаги 50 дан ортиқ компанияларнинг маҳсулотлари тақдим этилди. Кўргазмада саноат қадоқлаш ва полиграфия бозорининг энг янги йўналишлари намойиш этилди.\nКўргазмада компаниялар босма маҳсулотларга якка тартибдаги буюртмалар ҳамда катта тираждаги нашрларни тайёрлашга қодир бўлган йирик саноат объектлари учун қулай бўлган замонавий техник ускуналар билан иштирок этди.\n«Кимё ва пластмасса саноати — Chemie & Plastex Uzbekistan — 2016» халқаро кўргазмасида соҳадаги ишланма ва тадқиқотлар натижалари, маҳсулот ва ускуналарнинг энг янги турлари, ишлаб чиқариш ва қайта ишлашнинг сўнгги технологиялари намойишга қўйилди.\n— Ўзбекистонда пластмасса маҳсулотларини ишлаб чиқаришни ривожлантириш борасида катта ишлар қилинаётган экан, — дейди Хитойнинг «Konrun» компанияси бош директори George Xu. — Кўргазмага юртингиз бозори билан танишиш учун келдик. Ушбу тадбирдан сўнг «Жиззах» махсус индустриал зонасини кўздан кечирмоқчиман. У ердаги пластмасса заводларининг ишини кўриб, келажакда юртингиз тадбиркорлари билан биргаликда иш олиб боришни режалаштирганмиз.\nТаҳлилларга кўра, Ўзбекистонда пластмасса маҳсулотлари ишлаб чиқаришга мўлжалланган ускуналар етказиб беришда Хитой етакчилик қилмоқда.\nКўргазмада намойиш этилган замонавий ускуналар маҳаллий маҳсулотлар ишлаб чиқариш ҳажмининг янада ортишига хизмат қилади.


Diloromning sahifasi: Ҳижобда юрадиган муслима юқори лавозимга тайинланди\nДалия хоним «Ал-Арабийя» телеканалига берган интервьюсида ўзининг янги лавозимидаги мақсади президент Обамага мусулмонларнинг муаммолари ва уларнинг Американинг ҳозирги маъмуриятидан қандай ўзгаришларни кутаётганлиги ҳақида сўзлаб бериш эканлигини айтган. «Айни пайтда, - дейди у, - инсонлар динни тинмай пайдо бўлаётган муаммолар манбаи деб тушунмасликлари учун ҳаракат қилиш лозим». Шунингдек, Далия хонимнинг сўзларига кўра, кенгаш молиявий инқироз шароитида инсонларга ёрдам кўрсатиш, абортларга қарши кураш, мусулмонлар ва насронийлар ўртасидаги муносабатлар каби масалалар билан ҳам шуғулланади.\nДалия хоним ўзининг маслаҳат кенгашидаги роли ҳақида сўзлар экан, менинг мақсадим мусулмонларнинг ижтимоий ҳаётини, уларнинг фикрлаш тарзи, қарашлари ва муаммоларини атрофлича ўрганишдан иборат бўлади, деб таъкидлади.\n«Бу бугунги кунда айниқса долзарб ишдир, чунки Америка фуқаролари умуман олганда мусулмонларга салбий қарайдилар, уларнинг кўпчилик муаммоларнинг сабаби деб ҳисоблайдилар ва уларнинг мамлакат ижтимоий ҳаётидаги иштирокини маъқулламайдилар, - дейди Далия хоним. – Бироқ биз у ёки бу муаммоларнинг ечимини топиб, Америка жамиятининг тараққиётига ўз ҳиссамизни қўшмоқчимиз».\nҲижоб билан боғлиқ муаммолар вужудга келиши мумкинлиги ҳақидаги саволга жавобан Далия хоним бу омил унинг маслаҳат кенгашига тайинланишида ҳал қилувчи роль ўйнамаганлигини таъкидлади. «Обама учун мусулмонларнинг фикр-мулоҳазаларини билиш муҳимдир, мен эса буни президентга етказа оламан» - дейди Далия. Далия хонимнинг айтишича, аввал ҳам бир неча мусулмонлар, шу жумладан муслималар ҳам, Оқ уйдаги турли лавозимларга ишга қабул қилинган бўлиб, бу мусулмонларнинг Америка жамиятидаги аҳамияти ортиб бораётганлигини кўрсатади.\nИнтервью сўнгида Далия хоним ўзи раҳбарлик қилаётган «Gallup» бўлинмаси томонидан АҚШдаги мусулмонлар жамиятининг ҳаёти юзасидан олиб борилган тадқиқотлар ҳақида ҳам тўхталиб ўтди. Ушбу тадқиқот натижаларига кўра, мусулмонлар Америка жамиятининг энг маълумотли вакилларидан бири бўлиб, шу туфайли улар юксак профессионал малака ва билимлар талаб қилинадиган соҳаларда ишлаб келмоқдалар.\nMuallif Dilorom Abdulloh at 9:01 AM\nMuslima o'zini ishlay olishi va aqlli ekanligini hammaga namoish qilishi shart emas, kofir Obamaning qo'lida KOFIR HUKUMAT uchu ishlashga bu ayol rozi bo'lib juda uyat va oxiratda javobi og;ir ishni qilibdi


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Гуцериевлар оиласи Россиянинг энг бой одамлари рўйхатида яна етакчиликни қўлга олди\t09:59, 26 август 2016\tГуцериевлар оиласининг даромади яна 2,5 бараварга ошиб, 9,8 миллиардга етди ва Forbes журналининг энг бой одамлари рўйхатида биринчи ўринни эгаллади, деб хабар берди “Gazeta.ru” нашри. Ўтган йили уларга тегишли БИН гуруҳи банкларни, пенсия жамғармаларини, нефть компанияларини, умумий ҳисобда 1,5 миллиард долларга сотиб олган. Михаил Гуцериев улгуржи нефть савдосидан 700 миллион доллар пул ишлаб топган.\nИккинчи ўринни ўтган йилги каби Ротенберглар оиласи эгаллаган. Улар антироссия санкцияси туфайли даромади камайиб, биринчи ўриндан иккинчи ўринга тушган. Учинчи ўринни 2,8 миллиард даромад билан Ананьевлар оиласи, тўртинчи ўринни 2,4 миллиард даромад билан Шамаловлар оиласи эгаллаган. “Россия” банкининг эгаси Николай Шамаловга 100 миллион доллар, ўғли Кирилл Шамаловга эса 2,3 миллиард доллар тегишлидир. Рўйхатдаги 10 оиланинг даромади йил давомида 40 % га ошган.


Хроника: Маҳалла, оила ва хотин-қизлар бўйича ташкилотларнинг 30 йиллик силсиласи\nЎзбекистонда ёшлар, қариялар, хотин-қизлар, оила ва маҳалла давлатнинг институционал бошқаруви субъекти сифатида кўрилади. Мустақиллик йилларида бу йўналишларда қатор давлат ва формал нодавлат ташкилотлари фаолият юритиб келди. Куни кеча аҳолининг муайян ёш ва жинс қатлами билан машғул давлат тузилмалари сони яна биттага ортди.\nСобиқ Хотин-қизлар қўмитасининг 2018 йилдаги конференцияси / Фото: ЎзА\nБир вақтнинг ўзида Ёшлар ишлари агентлиги ва Ёшлар иттифоқи фаолият олиб бораётган Ўзбекистонда, 1 мартга келиб, аҳолининг маълум бир ёш ва жинс қатламлари билан иш олиб борувчи вазирликлар сони яна биттага ортди: Маҳалла ва оилани қўллаб-қувватлаш вазирлиги Маҳалла ва нуронийларни қўллаб-қувватлаш вазирлиги сифатида қайта ташкил этилиб, янги орган – Оила ва хотин-қизлар давлат қўмитаси очилди.\nҚуйида биз мустақиллик йилларида хотин-қизлар, оила ва маҳалла бўйича қандай тузилмалар фаолият юритганига назар соламиз.\nХотин-қизлар қўмитаси тарихи\n2020 йилда фаолиятини тугатган қўмита узоқ йиллик тарихга эга. Қўмитанинг айнан қайси йили ташкил этилгани ҳақида очиқ манбалардан маълумот топишнинг имкони бўлмади. Бироқ Lex.uz миллий базасида қўмита 1992 йилдаги президент фармонида Хотин-қизлар комитети сифатида қайд этилган маълумот мавжуд. 1993 йилдаги 8 март байрами арафасида бир гуруҳ аёлларни мукофотлашга оид президент фармонида эса Ўзбекистон Республикаси Хотин-қизлар қўмитаси номи тилга олинади. Бу эса қўмита узоқ йиллар давомида фаолият юритиб келганини англатади.\n1995 йилда Хотин-қизлар қўмитаси раиси бир вақтнинг ўзида бош вазирга ўринбосар бўлиши белгиланган. Жойларда эса қўмитанинг ҳудудий бўлимлари раислари ҳокимларга ўринбосар бўлган.\n2004 йилги “Ўзбекистон хотин-қизлар қўмитаси фаолиятини қўллаб-қувватлаш борасидаги қўшимча чора-тадбирлар тўғрисида”ги президент фармонида Хотин-қизлар қўмитасининг ишчи аппарати тузилмаси харажатлари бюджет ҳисобидан таъминланиши белгиланади.\nБироқ 2020 йилда Хотин-қизлар қўмитаси тугатилди ва тегишли фармон билан Маҳалла ва оилани қўллаб-қувватлаш вазирлиги ташкил этилди.\nБу вазирликка хотин-қизлар билан боғлиқ қуйидаги муҳим вазифалар ҳам юклатилганди:\nхотин-қизларнинг муаммоларини ўз вақтида аниқлаш, ёрдамга муҳтож ва оғир ижтимоий аҳволга тушиб қолган хотин-қизларга, шу жумладан ногиронлиги бўлган аёлларга ижтимоий-ҳуқуқий, психологик ва моддий ёрдам кўрсатиш;\nхотин-қизларнинг бандлигини таъминлаш, меҳнат шароитларини яхшилаш, хотин-қизларни, айниқса, қишлоқ жойлардаги ёш қизларни оилавий ва хусусий тадбиркорликка, ҳунармандчиликка кенг жалб этиш масалаларида ҳар томонлама манзилли қўллаб-қувватлаш.\nОила билан боғлиқ тузилмалар тарихи\nДастлаб, 1998 йил Ўзбекистонда “Оила йили” деб эълон қилиниши муносабати билан Хотин-қизлар қўмитаси ҳузурида “Оила” илмий-амалий маркази ташкил этилади. Марказ Тошкент давлат университети ва Тошкент давлат педагогика институтидаги оила муаммоларини ўрганиш лабораториялари негизида очилиб, фаолият бошлайди.\n“Оила” марказининг вазифалари этиб қуйидагилар белгиланган:\nоила, аёл ва болаларнинг ижтимоий-иқтисодий мавқеини акс эттирувчи статистик ахборотларни тўплаш ва умумлаштириш кабилардан иборат эди.\n2018 йилда “Оила” илмий-амалий маркази “Оила” илмий-амалий тадқиқот маркази сифатида қайта ташкил этилади.\n2020 йилда “Оила” илмий-амалий тадқиқот маркази ҳамда “Маҳалла” ўқув-услубий ва илмий-тадқиқот маркази негизида “Маҳалла ва оила” илмий-тадқиқот институти ташкил этилиб, Маҳалла ва оилани қўллаб-қувватлаш вазирлиги тузилмаси таркибига киритилган эди.\nЭнди эса оила муаммолари билан ишлаш янги ташкилот – Оила ва хотин-қизлар давлат қўмитаси ваколатига ўтказилмоқда. “Маҳалла ва оила” илмий-тадқиқот институти “Оила ва хотин-қизлар” илмий тадқиқот институтига айлантирилди.\nМаҳаллалар билан ишлаш тарихи\n1992 йилда Ўзбекистонда “Маҳалла” хайрия жамғармаси ташкил этилади. Унга қуйидаги вазифалар юклатилган:\nтарихан таркиб топган миллий ва маънавий қадриятларни кенг тарғиб қилиш, халқимизнинг энг яхши удум ва анъаналарини оммалаштириш, республика аҳолиси ўртасида маданий ва маърифий ишларни кенг йўлга қўйиш;\nинсонпарварлик ва меҳр-шафқат, кишилар ўртасида ўзаро бир-бирини тушуниш ва яхши қўшничилик ғояларини тушунтириш бўйича фаол ташвиқот ва тарғибот ишларини олиб бориш;\nҳар бир аниқ ҳудудда яшовчи камхарж оилалар, ногиронлар, кексалар ва болалар ҳуқуқларини ҳар томонлама ижтимоий ҳимоя қилиш;\nҳар хил анъанавий маросимлар ўтказиш;\nжуда муҳтож оилалар ва алоҳида шахсларга текин моддий ёрдам кўрсатиш;\nмаҳаллалар ҳудудини ободонлаштириш.\n2020 йилда президент Шавкат Мирзиёев Маҳалла ва оилани қўллаб-қувватлаш вазирлиги ташкил этиш таклифини билдириб, маҳалла вазири – “Маҳалла” жамғармасига, вазирнинг биринчи ўринбосари – “Хотин-қизларни ва оилани қўллаб-қувватлаш” жамоат фондига, Кексалар ва фахрийлар бўйича ўринбосар “Нуроний” жамғармасига раисликни ҳам бажаришини маълум қилганди.\n2 йил давомида фаолият юритган вазирлик қайтадан Маҳалла ва нуронийларни қўллаб-қувватлаш вазирлиги сифатида қайта ташкил этилди.\nЯнги тузилмалар қандай вазифаларни бажаради?\nОила ва хотин-қизлар давлат қўмитаси:\nхотин-қизларнинг ҳуқуқ ва қонуний манфаатларини ҳимоя қилиш, уларнинг мамлакат ижтимоий-сиёсий ҳаётидаги ўрни ва фаоллигини ошириш, гендер тенглик кафолатларини таъминлаш, илмий фаолиятга кенг жалб қилиш;\nоила ва хотин-қизларнинг муаммоларини ўз вақтида аниқлаш, оғир ижтимоий аҳволга тушиб қолган оила ва хотин-қизларга ижтимоий-ҳуқуқий, психологик ёрдам кўрсатиш;\nхотин-қизларга меҳнат бозорида талаб юқори бўлган касблар бўйича ўқишларига зарур шароит яратиш каби вазифаларни бажаради.\nЯнги қўмитага Наманганнинг Тўрақўрғон тумани ҳокими ва сенатор лавозимларида ишлаб келаётган Зулайҳо Маҳкамова раис этиб тайинланди. У Тўрақўрғонга ҳоким бўлишидан аввал собиқ Хотин-қизлар қўмитаси раисининг биринчи ўринбосари эди.\nБош вазир ўринбосари – Хотин-қизлар давлат қўмитаси раиси Зулайҳо Маҳкамова / Фото: Президент матбуот хизмати\nЯнги-эски қўмитанинг вилоят, туман ва шаҳар бўлимлари ҳам тузилмоқда. Уларнинг раҳбарлари эса ҳоким ўринбосари бўлади. Маҳаллаларда хотин-қизлар фаоли лавозими жорий этилади.\nҚўмита Хотин-қизларни қўллаб-қувватлаш жамғармаси ҳамда “Аёллар дафтари” жамғармасини бошқаради.\nЭслатиб ўтамиз, собиқ Хотин-қизлар қўмитаси формал жиҳатдан нодавлат-нотижорат ташкилот эди. Янги қўмита эса тўлақонли давлат органи ҳисобланади.\nМаҳалла ва нуронийларни қўллаб-қувватлаш вазирлиги ташкил қилиниши билан маҳалла раисига ҳам алоҳида топшириқлар берилди. Энди раислар ўз ҳудудида ҳоким ёрдамчиси, ёшлар етакчиси ва хотин-қизлар фаолиятини мувофиқлаштириши, маҳаллада ўзаро ҳамжиҳатликда ишлашни таъминлаши зарур.\nМаҳалла ва нуронийларни қўллаб-қувватлаш вазири лавозимига президент маслаҳатчиси Турсинхон Худайбергенов тайинланди. / Фото: Президент матбуот хизмати\n2 йиллик танаффусдан сўнг қайта ташкил этилган Оила ва хотин-қизлар давлат қўмитаси ва 2 йиллик фаолиятдан сўнг номи ўзгартирилган Маҳалла ва нуронийларни қўллаб қувватлаш вазирлиги вазифаларини қай даражада уддалаши, хотин-қизлар, оила ва маҳалла муаммоларига қай даражада ечим топа олишини вақт кўрсатади.\nБу еттинчиси бўлди. Ўзбекистонда спорт соҳасидаги бошқарув органи яна ўзгарди


COVID-19 SARS ва MERS`ни ортда қолдирди | Qalampir.uz\nCOVID-19 SARS ва MERS`ни ортда қолдирди\nОлам\t10 Февраль 08:41 6929\nХитойда пайдо бўлиб дунёга тарқалган янги 2019-nCoV коронавирусидан ҳалок бўлганлар 2002 йилдаги атипик пневмония (SARS) ва 2012 йилдан бери Яқин Шарқ респиратор синдроми (MERS-CoV) қурбонларидан кўпайиб кетди.\nБугун, 10 февраль маълумотига кўра, коронавирус қурбонлари 910 нафарга етди. Уларнинг 908 нафари Хитойнинг материк қисмида ҳалок бўлган. Икки ўлим Гонконг ва Филиппинда қайд этилган.\n2019-nCoV коронавируси билан касалланганлар дунё бўйича 40 554 нафарга етди. Шундан 40 171 нафари Хитойда аниқланган.\nВирусдан даволанганлар бугунга келиб, 3342 нафарни ташкил қиляпти. Беморларнинг 6494 нафари оғир аҳволда деб баҳоланяпти.\nМаълумот учун, SARS`дан 8096 нафар одам касалланган, шулардан 774 нафари (ўлим даражаси 9,6 фоиз) ҳалок бўлган. MERS-CoV вирусидан 2494 нафар одам касалланиб, уларнинг 858 (ўлим даражаси 34,4 фоиз) нафари қурбон бўлган. Хитойда янги коронавирусга вақтинчалик NCP номи берилди. Бу борада янги коронавируснинг ўлим даражаси 2,2 фоизга тенг.\n17 Сентябрь 14:20 37663\n18 Сентябрь 18:04 35859\n18 Сентябрь 08:06 33352\n17 Сентябрь 23:44 27677


Бугунги кунда истеъмолчиларни электр энергияси, табиий ва суюлтирилган газ билан таъминлаш бўйича Энергетика вазирлиги ва вазирлик тизимидаги ташкилотлар томонидан салмоқли ишлар амалга оширилмоқда.\nМисол учун, газ таъминоти доирасида куз-қиш мавсумига тайёргарлик кўриш ва уни беталофат ўтказиш бўйича олиб борилган чора-тадбирлар натижасида умумий ишларнинг 96 фоизи бажарилди.\nЖорий йилда газ тармоқларини тартибга келтириш бўйича режалаштирилаётган чора-тадбирларнинг тўлиқ амалга оширилиши натижасида 283 мингта аҳоли хонадонларининг табиий газ таъминоти яхшиланади.\nХусусан, куз-қиш мавсумида табиий газ таъминоти бўйича юридик истеъмолчиларга 18 миллриард куб метр, аҳоли истеъмолчиларига эса 11 миллиард куб метр табиий газ етказиб берилади. Бу эса, ўтган мавсумга нисбатан 3 миллиард куб метрга кўпни ташкил қилади.\nШунингдек, куз-қиш мавсумида истеъмолчиларга 318 минг 600 тонна суюлтирилан газ етказиб берилади. Бу кўрсаткич ўтган йилга нисбатан 13 минг тоннага кўп.\nБироқ, ишлаб чиқариш ва етказиб бериш ҳажми қанчалик оширилмасин, иқтисодиёт тармоқлари, ижтимоий соҳа объектлари ва хонадонларнинг энергия самарадорлигига эътибор берилмаса, кўрилаётган чоралар самарсини бермаслиги мумкин. Бунинг натижасида тармоқда узилиш ҳолатлари юзага келиши ва истеъмолчиларнинг ҳақли эътирозларига сабаб бўлиши мумкин.\nМисол учун, табиий ресурслардан ноқонуний ва самарасиз фойдаланиш ҳолатлари ҳам тизимга катта миқдорда салбий таъсирини кўрсатади.\n2021 йил 20-24 cентябрь кунлари ўтказилган ўрганишлар давомида республика бўйича табиий газдан 67 та ноқонуний фойдаланиш ҳолатлари аниқланди.\nУшбу қисқа 4 кун ичида 1 миллон 379 минг куб метр табиий газдан ноқонуний фойдаланилган. Таққослаш учун, ушбу ҳажмдаги табиий газ ҳозирги кунда 130 мингта хонадоннинг 1 кунлик газ истеъмолини ташкил қилади.\nҲурматли истеъмолчилар, халқ мулки бўлган энергия ресурсларидан қонуний, оқилона ҳамда тежамкорлик билан фойдаланишингизни сўраймиз.


Америкалик “жуда ҳам тез” АҚШ почта хизматидан нолиди\n20:00 / 22.06.2016\nБрент Грегори ўзи уйи йўлаги яқинида Amazon’дан юборилган жўнатмани кўриб қолди. Жўнатма нима учун йўлакда ётганлигини аниқлаш мақсадида у видеокузатув камераси орқали кўрдики, USPS курьери жўнатмани шунчаки йўлакка қарата отиб юборган.\nБрент ўзи жойлаштирган видеога ғазабнок оҳангда шарҳ қолдирар экан, бу каби тезкор почтанинг “ўта самарали” эканлигини айтиб ўтган. Унга юборилган жўнатма эса зарар кўрмаган. Чунки қути ичида пайпоқлар бўлган.


Ақлли инсонлар нима учун ёлғизликни танлашади - Yoshlar.com\nАқлли инсонлар нима учун ёлғизликни танлашади\nКўнгил ишлари жуда мураккаб. Бу борада ҳар бир инсон ўз тажрибасига таянади. Хўш, нима учун ақлли инсонларнинг ўз жуфтини топиши қийин кечади? Олимлар бу саволга жавоб излаб, қуйидаги хулосаларга келишди.\n1. Ақлли инсонлар ҳис-туйғуларни таҳлил қилишади\nАқлли инсонлар маълумот тўплашни ва ундан керакли хулоса чиқаришни қойиллатиб уддалашади, бу хусусиятнинг эса салбий томони ҳам бор: улар муаммонинг илк белгилари кўриниши биланоқ муносабатлардан "қочиш"га мойил бўлишади. Тушунмовчилик, жанжаллар? "Демак, бир-биримизга тўғри келмаймиз, хайр!"\n2. Ақлли кишиларнинг "очилишлари" учун кўп вақт керак бўлади\nАқлли инсонларнинг мияси ишлашдан тўхтамайди ва нима учун муносабатлар силлиқ кечмаслиги мумкинлигига кўплаб далиллар ва сабаблар топиб беради: улар ҳар қандай муносабат ўрнатиш - таваккал қилишга тенг эканлигини жуда яхши билишади, ахир. Айнан шу сабаб улар совуққон ва бефарқ кўринишади, аслида эса - бундай эмас.\n3. Ақлли инсонлар ўз тажрибаларига таянишади\nАқлли инсонлар тушадиган яна бир қопқон - уларнинг аввалги муносабатларига раҳна солган нарса аксарият ҳолларда ҳозиргиларини йўққа чиқаради, лекин буни тан олишлари қийин. Улар аввалги айрилиқнинг қанчалик оғриқли кечишини жуда яхши эслашади ва илгариги тажрибаларини ҳозирги муносабатларига кўчириб ўтказишади.\n4. Ёлғизлик - ақлли кишиларнинг онгли танлови\nҲа, айнан шундай. Ақлли кишилар "бегона" инсон билан бирга яшагандан кўра, ёлғиз яшаш яхшироқ ва қулайроқ, деб ҳисоблашади. Бу уларнинг онгли ва ўйлаб чиқилган қарори. Аксарият ҳолларда бундай кишилар шароит тақозоси билан эмас, ўзлари шуни истаганликлари ва ёлғизликда ўзларини яхшироқ ҳис қилганликлари учун ана шундай ҳаёт тарзини танлашади.


Сабринанинг қўли гул – Сурхон тонги\nБош саҳифа / Жамият / Сабринанинг қўли гул\nНоябр 15, 2019\tЖамият Изоҳ қолдириш 408 Кўрилди\nЯнги қурилган боғчалар ёнидан ўтиб кета туриб, деворларига ишланган мультфильм қаҳрамон-ларининг суратларига кўзингиз тушгани заҳоти болалик хотиралари бир зум чулғаб олади.\nАна шу каби расмларни чизиб, болажонларнинг кўзларига қувонч улашаётган термизлик Сабрина Юлдошева ҳам тасвирий санъатга қизиқади. У ҳозирги кунда Термиз туманидаги 16-умумтаълим мактабининг 10-синфида ўқияпти.\nЁш бўлишига қарамай Сабрина эл орасида анчайин танилиб қолган. Нега десангиз, тумандаги кўплаб боғчалар деворларига туширилган расмларни ҳам айнан Сабрина чизган. У тасвирий санъат йўналишида ташкил этилган қатор кўрик-танловларда фаол иштирок этиб келаяпти. Жумладан, “Юртим ёшлари ҳаёти”, “Иқтидорли ёшлар”, “Бўёқларда Сурхон жилоси”, “Мен Қўқон фестивалига бораман” каби танловларда муносиб иштирок этиб келмоқда. Жорий йилнинг 30 апрелида Барселона шаҳрида ўтказилган халқаро Монография конференциясида устози билан биргаликда иштирок этди. Анжуманда мақоласи учун сертификат билан тақдирланган Сабрина Юлдошева келажакда Зулфия номидаги давлат мукофотини қўлга киритишни орзу қилади.\n— Сурхонимнинг бетакрор табиатини рангларда тасвирламасдан юрагим ором топмайди, — дейди Сабрина Юлдошева. — Манзара, портрет, натюрморт, миниатюра йўналишларига қизиқишим баланд. Кичкиналигимданоқ расм чизиш санъати мени ўзига ром этган. Бундай бетакрор юртни қоғозга туширмаслик мен учун увол.\nОлдинги Қалбни ёритувчи маёқ\nКейинги “Ақлвой” 144 нафар болани ўз бағрига олди


"Қайроққум" сув омбори юзасидан вазирлик ҳам баёнот берди - zarnews.uz\n"Қайроққум" сув омбори юзасидан вазирлик ҳам баёнот берди\nХабар қилганмиздек, жорий йил 14 январь куни ярим тунда ижтимоий тармоқларда Тожикистон ҳудудида жойлашган “Баҳри тожик” ("Қайроққум") сув омбори ёрилиши оқибатида сув тошқини содир бўлганлиги тўғрисида ёлғон хабарлар тарқалди.\nУшбу ҳолат юзасидан Сув хўжалиги вазирлиги матбуот хизмати ҳам баёнот берди.\n“Баҳри тожик” сув омборидаги гидроэлектр станцияси директори Файзулла Азизовнинг маълум қилишича, сув омборида ҳеч қандай муаммо йўқ, барча иншоотлар техник соз ҳолатда. Гидроэлектр станциясидаги агрегатлар одатдаги тартибда ишлаб турибди. Барча иншоотларнинг хавфсизлиги назоратга олинган. Сув омбори атрофидаги ҳудудларда яшовчи аҳоли саросимага тушиб, хавфсиз ҳудудларга кўчиб ўтаётгани ҳақидаги хабарлар ҳам асоссиз.\nБугунги кунда "Қайроққум" сув омборининг сув ҳажми 3 миллиард 443 миллион метр/куб бўлиб, сув омборига сувнинг кириши 892 метр/ куб/секунд, сувнинг чиқиши эса 880 метр/куб/секундни ташкил этмоқда. Сув омборида охирги ўн кунлик давомида сув тўплаш ва сув чиқаришда ҳеч қандай кескин ўзгариш кузатилмаган.\nСув хўжалиги вазирлиги ҳам фуқароларни бу каби ёлғон миш-мишларга ишонмасликка ва хотиржамликка чақирди.\nЭслатиб ўтамиз, “Баҳри тожик” сув омбори сувидан Ўзбекистоннинг Тошкент вилояти Бекобод тумани, Сирдарё ва Жиззах вилоятлари ҳамда қўшни Қозоғистон Республикасининг экин майдонларини суғоришда фойдаланилади.\nТеглар: сув омбори Сирдарё\nСирдарёда топилган тилла ва пуллар ўз эгаларига етказилмоқда\nСардобалик талабаларимизни излаб...


Офлоксацин ва Орнидазол\nофлоксацин – 200 мг; орнидазол – 500 мг;\nАнтибактериал ва протозойларга қарши воситалар.\nОрлокс мажмуавий дори воситасидир.\nОфлоксацин – фторхинолон гуруҳига кирувчи кенг таъсир доирасига эга микробларга қарши восита. Бошқа фторхинолонлар каби офлоксациннинг бактерицид таъсири, унинг ДНК-гираза бактериал ферментни блоклаш қобилияти билан боғлиқ.\nОфлоксацин кенг таъсир доирасига эга: у кўпчилик грамманфий – Escherichia coli, Klebsiella, Proteus, Salmonella, Yersinia, Providencia, Shigella, Enterobacter, Citrobacter, Providentia, Pseudomonas, Hafnia, шунингдек Staphylococcus (шу жумладан, метицилинга ва бошқа антибиотикларга чидамли микрофлора) бактерияларга нисбатан фаол.\nПрепаратга энтерококклар, стрептококклар (S.pyogenes, S.pneumoniae, S.viridans), Serratia marcescens, Pseudomonas aeruginosa, Acinetobacter, Mycoplasma (M.hominis, M.pneumoniae), туберкулёз микобактериялари, шунингдек Мусоbacterium fortuitum, Gardnerella vaginalis, Ureaplasma, Bruccella доимий бўлмаган сезгирликка эга.\nАнаэроб бактериялар (B. Urealiticus дан ташқари), Тrероnеmа раllidum, вируслар, замбуруғлар ва бир ҳужайралилар дори воситасига сезгир эмас.\nТаъсир механизми бўйича орнидазол – нитрогуруҳни тиклаш ва ферридоксинлар гуруҳи оқсилларни нитробирикмалар билан ўзаро таъсирини тезлаштириш қобилиятига эга фермент тизими бўлган микроорганизмларга нисбатан танлаб таъсир қилувчи ДНК га нисбатан тропликка (яқинликка) эга препаратдир. Препаратни микроб хужайрасига кирганидан кейин унинг таъсир механизми микроорганизмдаги нитроредуктаза таъсири остида нитрогуруҳини тикланиши ва тикланган нитроимидазолни фаоллиги билан ифодаланади. Тикланиш маҳсулотлари ДНК деградациясини чақириб, у билан комплекс ҳосил қилади, ДНК репликацияси ва транскрипцияси жараёнларини бузади. Бундан ташқари, препарат метаболизмининг маҳсулотлари цитотоксик хусусиятларига эга ва ҳужайра нафаси жараёнларини бузади.\nОфлоксацин ичга қабул қилинганидан сўнг меъда-ичак йўлларида деярли тўлиқ сўрилади, дори воситасининг биокираолишлиги 100% га етади, дори воситасининг дозасига қараб, қабул қилинганидан кейин 30-60 минут ўтгач қон плазмасидаги максимал концентрацияга эришилади. Ўзгармаган ҳолда, асосан сийдик (90%) орқали чиқарилади.\nИчга қабул қилинганидан кейин орнидазол тез сўрилади. Қабул қилинганидан сўнг 3 соат ўтгач максимал концентрацияга эришилади. 15% дан камроғи плазма оқсиллари билан боғланади. Биокираолишлиги – 90%. Препарат гистогематик, шу жумладан гематоэнцефалик тўсиқлардан осон ўтади, организмнинг суюқлик ва тўқималарига яхши ўтади.\n• сийдик-жинсий тизимининг касалликлари: ўткир ва сурункали пиелонефрит, простатит, цистит, эпидидимит, сийдик йўлларининг асоратли ёки қайталанувчи инфекциялари;\n• пенициллинга чидамли гонококклар, хламидиялар, трихомонадалар ва бошқа микроорганизмлар чақирган жинсий йўл орқали юқадиган касалликлар;\n• Наеmophilus influenzae ёки бошқа грамманфий қўзғатувчилар, шунингдек тилларанг стафилококк, ичак таёқчаси, клебсиелла, энтеробактериялар, протей, Рseudomonas, легионела, стафилококклар чақирган нафас йўлларининг ўткир, сурункали ва қайталанувчи инфекциялари (бронхитлар, пневмония);\n• қорин бўшлиғи аъзолари ва ўт-сафро йўлларининг инфекциялари, шунингдек амёбиаз – амёба чақирган дизентерия, унинг ичакдан ташқари шакллари, айниқса амёбали жигар абсцесси; лямблиоз, қорин тифи, сальмонеллёз, шигелёз;\n• қулоқ, томоқ ва буруннинг сурункали ва қайталовчи инфекцияларида, агарда улар грамманфий қўзғатувчилар (шу жумладан Рseudomonas) ёки стафилококк томонидан чақирилган бўлса;\n• оғиз бўшлиғининг инфекциялари, ўткир некротик ярали гингивит;\n• суяклар ва бўғимларнинг инфекциялари;\n• иммунтанқислиги ёки нейтропенияси бўлган беморларда инфекцион асоратларни олдини олиш;\n• жарроҳлик инфекцияларини, айниқса гастроэнтерологияда, операциядан олдинги олдини олиш ёки операциядан кейинги даволаш;\nОрлокс ичга чайнамасдан сув билан бирга қабул қилинади. Препаратни қабул қилиш овқат қабул қилишга боғлиқ эмас. Орлокс дозаси ва даволаш муддати микроорганизмларнинг сезувчанлигига, инфекцион жараённинг тури ва оғирлигига боғлиқ. Катталар учун ўртача доза – 1 таблеткадан кунига 2 марта, даволаш давомийлиги – 7-10 кунни ташкил қилади. Касалликнинг клиник белгилари йўқолганидан сўнг камида 3 кун даволашни давом эттириш тавсия қилинади.\nМеъда-ичак йўллари томонидан: оғизда металл таъми ва оғизни қуриши, кўнгил айниши, қоринда оғирлик ва оғриқ, иштаҳа йўқолиши, диарея, қусиш;\nМарказий нерв тизими томонидан: уйқучанлик, бош оғриғи, бош айланиши, тремор, ригидлик, ҳаракат координациясини бузилиши, вақтинчалик ҳушдан кетиш, чарчоқлик, атаксия, тиришишлар, онгни чалкашиши, сенсор ёки аралаш периферик нейропатия белгилари;\nҚон яратиш тизими томонидан: жуда кам лейкоцитлар, эритроцитлар ва/ёки қон пластинкалари сонини камайиши кузатилади (лейкопения, агранулоцитоз, анемия, тромбоцитопения, панцитопения);\nЮрак-томир тизими томонидан: гипотензия, тахикардия;\nБошқалар: қонда креатинин даражасини кўтарилиши, жигар ферментлари, билирубин фаоллигини ошиши, артралгия, миалгия;\nПрепарат ва унинг компонентларига юқори сезувчанлик; тутқаноқда, анамнезида марказий нерв тизимининг шикастланишида (хусусан, бош мия жароҳатидан, инсультдан ёки марказий нерв тизимидаги яллиғланиш жараёнларидан кейинги) қўллаш мумкин эмас.\nПрепаратни болаларга, ўсмирларга, ҳомиладор аёлларга ва эмизикли оналарга буюриш мумкин эмас, чунки Орлоксни бу гуруҳ беморларда қўллашнинг хавфсизлиги бўйича етарли маълумотлар йўқ.\nАнтацид ёки таркибида темир бўлган воситалар билан бирга қабул қилинганида, Орлокснинг самарадорлиги пасаяди, шунинг учун дори воситаси юқорида келтирилган воситаларни қабул қилишдан 2 соат олдин ёки қабул қилинганидан кейин 2 соат ўтгач қабул қилинади.\nПробенецид, циметидин, фуросемид ва метотрексат чиқарилишини тормозлаб, заҳарлилигини ошириши мумкин. Глибенкламиднинг концентрациясини оширади. Гепарин сақлаган эритмада аралаштириш мумкин эмас (преципитация хавфи мавжуд).\nОрлокс кумарин қатори антикоагулянтларининг самарасини кучайтиради, векуроний бромидининг миорелаксацияловчи таъсирини узайтиради.\nОрлокс билан даволаш вақтида фотосенсибилизация хавфининг мавжудлиги сабабли тўғри қуёш нурларининг тушишидан, ультрабинафша нурлари билан нурланишдан (симоб-кварц лампалари, солярий) сақланиш керак.\nОрлокс амбулатор беморларда пневмонияни даволашда қўлланувчи биринчи қатор дори воситаси ҳисобланмайди (пневмониянинг қўзғатувчиси кўпинча – пневмококк).\nОрлокс билан даволашда диареяни кучайиши сохтамембраноз колитнинг белгиси бўлиши мумкин. Бу асоратни ривожланишига шубҳа бўлса, Орлокс қабул қилинишини тезда тўхтатиш ва шошилинч антибактериал терапия белгилаш керак (ичга-ванкомицин ёки метронидазол). Ичак перистальтикасини камайтирувчи препаратларни қўллаш мумкин эмас. Буйраклар фаолиятини бузилиши ёки жигарнинг оғир шикастлари (цирроз) бўлган беморларда препаратнинг ўртача суткалик дозасини (2 таблетка) оширмаслик керак.\nОрлоксни узоқ муддат қабул қилишда иккиламчи инфекцияни ривожланиши хавфи мавжуд (препаратга резистент микроорганизмларни ўсиши сабабли). Агарда даволаш вақтида иккиламчи инфекцияни ривожланиш хавфи туғилса, мувофиқ чоралар кўрилиши лозим.\nПрепарат алкогол билан номутаносиб!\nПлёнка қобиқ билан қопланган 10 та таблетка алюмин блистерда.


Байрутдаги портлашда Россия ва Қозоғистон элчихоналари зарар кўрди (видео) - Darakchi\nДУНЁ 05.08.2020, 01:54\nАввал хабар берганимиздек, Ливан пойтахти Байрутда 4 август кечки пайт жуда кучли портлаш содир бўлди. Бу фалокатда минглаб бинолар ва юзлаб инсонлар жабр кўргани айтилмоқда. Қурбонларнинг аниқ сони ҳозирча маълум эмас. Видео:\nҲозирда шаҳарда қутқарувчилар ва шифокорлар портлаш ҳудудида бўлган ёрдамга мухтож кишиларга тезкор ёрдам кўрсатишмоқда. Байрут шифохоналари жароҳатланганлар билан тўлиб кетган. Ҳар дақиқада "Тез ёрдам" машиналарида вайроналар остидан олиб чиқилган ярадорлар олиб келинмоқда.\nБайрут губернатори Марван Аббуд юз берган ҳодисани 1945 йилда Япониянинг Хиросима ва Нагасаки шаҳарларига атом бомбалари ташланганига қиёслади. Шаҳарлик аҳоли вакиллари эса буни кучли зилзила деб ўйлашган.\nБайрутда жойлашган бир қатор мамлакатларнинг дипломатик корпуслари ҳам зарарлангани маълум бўлди. Жумладан Қозоғистон элчихонаси биноси қисман зарар кўрган. Видео:\nШунингдек Россия элчихонаси биноси ҳам портлаш содир бўлган ҳудуд эпицентрида бўлгани учун бинога зарар етган ва дипломатик корпус ходимларидан бири, аёл қиши енгил жароҳатланган. Унга биринчи ёрдам кўрсатилган. Бу ҳақда tvzvezda.ru га Россиянинг Ливандаги элчихонаси матбуот котиби Дмитрий Лебедев маълум қилган.\nМаълумотларга кўра, 5 август Ливанда портлаш қурбонлари ва уларнинг яқинларига ҳамдардлик сифатида мотам куни деб эълон қилинди.


ЎзА - Федерация ташаббусларидан ўрнак олсак бўладими?..\n04.03.2018 15:13 Чоп этиш версияси\nФедерация ташаббусларидан ўрнак олсак бўладими?..\nДеновда ҳам мана шундай МТМ қурилади\nБола бўлиб боғчага бормаганман, унинг қандай даргоҳ эканини ҳам билмаганман. Аслида қишлоғимизда биз борадиган ўша боғчанинг ўзи йўқ эди-да. Чанг кўчалар, лой ва тупроққа қоришиб юрган болалигим ҳамон кўз ўнгимда. Ота-онам ҳам даладан бери келмасди. Бу авлод қандай тарбия топиб, қандай улғаймоқда, деган биргина оҳанг ҳам ҳеч кимнинг қулоғига чалинмаган.\nҲозир шаҳарда яшайман. Фарзандимни боғчага олиб кетар эканман йўл-йўлакай шулар ҳақида хаёлга чўмдим.\nАммо бугун ҳам ҳамма ҳудудларда боғчалар борми? Ҳеч ким бир-биридан кам бўлиб улғаймаяптими? Шаҳар ва қишлоқ ўртасидаги тафовутлар қисқарганми? Назаримизда бу саволларга баралла жавоб беришга иймансак керак.\nҲали ҳам дилбандларини боғчаларга беришни орзу қилиб юрган, чекка-чекка ҳудудларимизга шаҳарлардагидек тараққиёт кириб боришини орзу қилаётган замондошларимиз йўқ эмас.\nЎзбекистон истеъмолчилар ҳуқуқларини ҳимоя қилиш жамиятлари федерацияси ана шу жиҳатларни инобатга олиб республикамизнинг жанубий туманларидан бири Деновда хориж тилларини ўргатишга ихтисослашган нодавлат мактабгача таълим муассасаси ташкил этиш ташаббуси билан чиқди.\nТашаббус туман ҳокимияти томонидан қўллаб-қувватланди. Энди пойтахтимиздан узоқда жойлашган ҳудуд болажонлари ҳам жорий йил охиригача очилиши режалаштирилаётган нодавлат МТМ да таълим тарбия олишади.\nАслида эзгу ташаббуснинг қаноти жуфт бўлади, дейишади. Ким билсин балки эртанги куни ва келажагига бефарқ қарамаган яна қайсидир давлат ва нодавлат ташкилотлари ана шундай эзгу ишларга қўл урар, балки...


Танга - xabar.uz\nНазарбоевнинг олтин тасвири акс этган Танга чиқарилди\nҚозоғистонда «Ажабланарли воқеалар ва одамлар» коллекцияси сериясига янги 1000 тенге миқдоридаги тангалар муомалага чиқарилди.\nТанга милоддан аввалги 42 йилда, консулнинг ўлимидан икки йил ўтгач зарб этилган.\n«Ёйилган сочлар» деб номланган 1794 йилда чиқарилган кумуш доллар сотувга қўйилган тарихдаги энг қиммат танга бўлади.\nШунча пулни санаб аниқлаш ва қоғоз рулонларга ўраш учун 17 нафар ходим нақ уч кун сарфлашди.\nҚозоғистон Миллий банки бугун, 26 апрелдан янги дизайндаги 1, 2, 5, 50 ва 100 тенге қийматидаги танга пулларни муомалага чиқарди.\nТанга 925 пробали кумушдан тайёрланган бўлиб, 4 минг ададда чиқарилади.


hidoyat.uz – “Мовароуннаҳр” нашриётининг сайти - Ҳазрат Кўк ота\nҲазрат Кўк ота\nНарпай тумани “Мустақиллик” маҳалласида “Ҳазрат Кўк ота” жоме масжиди ва зиёратгоҳи бор. Асл исми Саид Аҳмад Насафий бўлган бу зот тахминан 1419-1420 йиллари ҳозирги Қашқадарё вилоятининг Косон туманида ҳазрат Абу Қусам шайх хонадонида дунёга келган. Абу Қусам шайх замонасининг зукко олимларидан бири эди. XVIII асрда яшаб ижод этган маърифатчи олим Муҳаммад Обид “Туҳфатул Обидин инсул ошиқин” асарида ҳазрат Қусам шайхни қадимги Насафнинг машхур уламолари қаторида санайди. Болалигидан илмга чанқоқ Саид Аҳмад Насафий илк таълимни отасидан олади. Косонлик дин илми билимдонлари қўлида Қуръон, ҳадис, фиқҳ, тавҳид, сарфу нахв ва бошқа кўплаб илмларниўзлаштиради. 1455 йили ҳозирги Нарпай туманига кўчиб келади ва ерлик аҳоли орасида илм-маърифат тарқатиш билан бирга ободонлаштириш, мадраса ва қўрғонлар барпо этиш ишларига ҳам бош қўшади. Жумладан, чўл ерларини ўзлаштириш мақсадида бухоролик Жўйбор шайхлари билан бирга Наҳрипай ариғини қазиш ишларида фаол қатнашади.\nСаид Аҳмад Насафий яссавийя тариқати давомчиларидан бири сифатида шуҳрат қозонган. Ривоятларга кўра, юзлаб шогирдлари у зотдан фиқҳ илмини ўрганган. Саид отанинг мактабида нафақат Мовароуннаҳр, балки Рум, Хуросон, Афғонистон, Миср каби мамлакатлардан келганлар ҳам таълим олишган.\nҲозирги Кўк ота қабристонида у кишининг бир неча авлоди вакиллари сағаналари бор.\nДахманинг кириш қисмида, эшикнинг пештоқига авлиё отанинг ўлими тарихига доир форсча битиклар нақшланган. Бу битиклар сўнгига 886 хижрий-қамарий йил санаси ёзилган. Уни милодий санага айлантирсак, 1481 ҳосил бўлади. Демак, Саид ота 1481 йили оламдан ўтган.\nСаид Аҳмад Насафийнинг қўшгумбазли мақбараси ва масжид 1901 йили қурилган. “Кўк ота” жоме масжиди атрофида сўлим боғ барпо этилган.\n1121 марта ўқилган.


Galaxy S9/S9+ : суперфлагманларнинг сири! - Terabayt.Uz\nGalaxy S9/S9+ : суперфлагманларнинг сири!\nSamsung компанияси шу йилнинг февралида тақдим қилган Samsung Galaxy S9 ва S9+ флагманлари энг яхши камера, сунъий ақл технологиясига ҳамда кучли ҳимояланган тизимга эга бўлгани билан аввалги флагманлардан ажралиб туради. 2018 йилнинг эгизак флагманлари бир-бирларидан ўлчамлари, камералари ҳамда хотира сиғимлари билан ажралиб турадилар. Samsung Galaxy S9+ модели 6 гигабайтли тезкор хотирага эга бўлган бўлса, Galaxy S9 — 4 гигабайтли тезкор хотира билан таъминланган. Galaxy S9+ бош камераси эса қўш экани билан ўзига хос: 12+12 Мп; Galaxy S9 — бир дона, 12 мегапикселли камера моделига эга бўлган.\nДизайн, камера, аниможи технологиялари – булар бари ўзига хос ва янгилик. Шу билан бирга, корпусда ўрин олган кучли процессорнинг нималарга қодирлиги барча учун қизиқ.\nSamsung компанияси 2017 йилда ўзининг смартфон туркумларини қайта тартиблашга киришди. "Чегарасиз дисплей"ли S8 модели билан компания рақиби Apple'га қарши аёвсиз кураш бошлади. Samsung ҳаракатлари натижасида 2017 йил компания учун омадли келди. 321 млн дона смартфон сотган кореялик бренд жаҳон смартфон бозоридаги гаджетларнинг 20,9 фоизига эгалик қилди ва пешқадам бўлди. бу натижада Samsung флагманларининг юқори савдоси алоҳида ўринга эга бўлган.\nКомпания сўнгги йилларда смартфонларидаги дизайн ҳамда камера технологиясига катта сармоя киритмоқда. Galaxy S7 Edge ва S8 моделлари ана шу ҳаракатлар натижасида оммалашди. Samsung Galaxy S9 флагмани ҳам такомиллашган дизайн ва камера технологиясининг меваси. S9/S9+ флагманлар бозоридаги рақобатни янада кучайтирди.\nХаридорлар учун S9/S9+ моделлари бир қарашда S8/S8+ моделларининг бир оз ўзгарган талқинлари бўлиб кўриниши мумкин.\nSamsung компаниясининг бу флагманларига хос дизайн эҳтимол ёқар ёки йўқ. Бироқ, айтиш керакки, бу дизайн ўзига хос ва муқобили йўқ. Қайрилма ёнли телефонлар бугунги куннинг тренди бўлди.\nРақобатчи дизайн ечими бўлмагани учун ҳам Samsung янгича дизайнни ишлаб чиқишни маъқул кўрмади. Ташқи томондан S9/S9+ моделлари Note 8 шаклига ўхшаб кетади. Фақат улардаги корпус бир оз тўғри бурчакли.\nАввалги авлод девайсларида ўрнатилган бармоқ изи сканерининг ноқулайлиги бартараф қилинган ва бу гал орқа панел маркази, бош камера остига жойлаштирилган. Хатолар устида ишлаш ана шундай бўлади.\nIP68 ҳимоя гувоҳномаси смартфонни сув ва томчи таъсиридан тўлиқ ҳимоя қилади. Стереодинамиклар – бу жиҳат аппаратнинг муҳим ўзига хослиги бўлиб, аввалги авлод смартфонларида бундай технология жорий қилинмаган эди. AKG (бу бренд Samsung компаниясига қарашли) карнайларидан тараладиган овоз S8 моделиникидан баланд, овоз сифати юқори. Овознинг тиниқлиги ва стерео сифатини дарров пайқаш мумкин.\nСмартфонлар эргономикаси, яъни корпус шаклдорлиги сақлаб қолинган ҳамда телефон аппарати қўлда яхши жойлашади.\nS9 ҳамда S8 олд панелларидаги ўзгаришлар юқори бўлмаса ҳам, фарқлар бор. Кўз сканерининг туйнуги кўринмас қилинган.\nNote 8, S8/S8+ "истараси" янги флагманларда такрорланган. Экран қувватни тежаш технологиясига, остки ёритиш тизимининг мослашувчанлиги, суратни таҳлил қила олиши ҳамда янги авлод вакили экани билан аввалги экранлардан ажралиб туради. Фойдаланувчилар тилидан айтганда, бу смартфон саноатидаги энг яхши экранлардан бири.\nS9 моделида экран диагонали – 5.8 дюйм, юқори аппаратда эса – 6.2 дюйм. Аввалги авлод каби матрица SuperAMOLED ҳамда пикселлар сиғими QHD+. Дисплей ўлчами эса 18.5:9 нисбатли. Аппаратнинг орқа ва олд панелларида иккита RGB-датчик бўлиб, улар экраннинг автоматик равишда ёруғликка эга бўлишини таъминлайдилар.\nДисплейни қўлда қўлқоп кийган ҳолатдаям бошқариш мумкин. Бунинг учун мазкур функцияни созламалар орқали ёқиш керак.\nЭкран қуёш остида ҳам аниқ-равшан кўринади ва сурат ёрқинлигини йўқотмайди.\nAlwaysOn Display режимида экранда соат, сурат ёки огоҳлантиришлар мунтазам акс этиб туради. Рақиблар ҳозирча бундай илғор жиҳатни ўзлаштира олганлари йўқ.\nЭкраннинг пикселлар сиғимини ўзгартириш ҳам мумкин. Мисол учун, QHD+ сиғимни FHD+ қилиш мумкин. Шунда ҳам экрандаги фарқни кўриш қийин. Бироқ QHD+ сиғим, айниқса VR-шлемдан фойдаланганда қўл келади.\nБу масалада ҳеч нима ўзгармаган, флагманларга бу гал ҳам 3000 ҳамда 3500 мА соат ток сиғимига эга Li-Ion батареялар ўрнатилган. Android 8.0 Oreo тизимида ишлайдиган флагманлар учун бундай электр сиғими айни муддао. Тезкор қувватлаш смартфонларни 70 ва 80 минут ичида тўлиқ қувватлш имконини беради. Шу билан бирга, уларни симсиз ҳам тезкор қувватлаш мумкин.\nЯнги ва илғор чипсета эвазига S9/S9+ моделларининг тўлиқ қувват билан ишлаш вақти ошган. Экрандан 4-6 соат фаол фойдаланган тақдирда, тўлиқ қувват билан флаганманлардан ўртача бир сутка бемалол фойдаланиш мумкин.\nҚолаверса, смартфонларнинг LTE тармоғидаги фаолияти учун сарф қилинадиган қувват ҳажми ҳам анча камайган. Мисол учун, S8+ моделида 1 гигабайтли маълумотни юбориш учун 7% қувват сарф қилинган бўлса, S9+ батареясидан бунинг учун бор-йўғи 4% ток кетди.\nФункциялар орасида қувватни тежаш режимлари ҳам бор.\nХотира, чипсет ҳамда самарадорлик\nS9 моделининг бошланғич талқинида 4 гигабайтли тезкор хотира мавжуд. Доимий хотира сиғими эса 64 гигабайтли. Қўшимча бўлмача 400 гигабайтгача бўлган хотира картасини қўллаб-қувватлайди.\nS9+ эса 6 гигабайтли тезкор ҳамда 64 гигабайтли доимий хотирага эга бўлган. Ҳар бир моделда 128 ва 256 гигабайтли доимий хотира талқинлари ҳам мавжуд.\nАҚШ ва Хитойда флагманларнинг Snapdragon 845 чипсетига эга талқинлари сотилади. Бу флагманларга қадар ҳеч бир смартфон бу илғор чипга эга бўлмаган эди. Qualcomm маълум қилишича, илғорлик мисли кўрилмаган даражада ошган.\nЖаҳон миқёсида танилган AnTuTu бенчмарки натижаларига кўра, Exynos 9810 чипига эга Samsung Galaxy S9 модели 241470 балл тўплаган. Samsung Galaxy S9 Plus модели смартфонларнинг самарали ишлашини баҳолайдиган AnTuTu бенчмаркида 265,267 балл тўплаган. Samsung Galaxy S8 смартфони 205,284 балл тўплаган эди.\nБу флагманлар ҳозирда сайёрамиздаги энг самарали ишлайдиган мобил алоқа воситаларидан саналадилар. Маълумотларни 10 нанометрли техник жараёнда қайта ишлайдиган Qualcomm Snapdragon 845 чипи Андроид смартфонлар учун энг зўри.\nСмартфонларнинг илғор LTE cat.18 тармоғини қўллаб-қувватлаши мобил операторларга боғлиқ. USB 3.1 (Type C), Bluetooth 5.0, aptX овоз технологиялари диққатга сазовор.\nСимсиз интерфейс сифатида такомиллашган ва янги алгоритмларга эга бўлган Wi-Fi тармоғини айтиш мумкин.\nBluetooth 5.0 стандартининг Bluetooth 4.2’дан асосий фарқлари – маълумот узатиш тезлигининг икки карра ҳамда Low Energy (LE) режимида амал қилиш радиусининг тўрт карра юқорилиги ҳисобланади. Булардан ташқари, Bluetooth 5.0’да битта модулга бир вақтнинг ўзида амалга ошириш мумкин бўлган уланишлар сони саккиз каррага оширилган.\nУмуман олганда, смарфтонлар LTE , Wi-Fi (802.11 a/b/g/n/ac), Bluetooth 5.0, ANT+, NFC, GPS+ГЛОНАСС каби тармоқларда ишлайди.\nSamsung Galaxy S9 ҳамда S9 Plus флагманлари тақдим этилиши билан экспертлар унинг ўзига хос жиҳатларини, хусусан камерасини синовдан ўтказиб кўришди. Боиси, камера "байроқдор"нинг муҳим жиҳатларидан бири.\nФлагманларда суратни қайта ишлаш учун янги сенсор чипи ўрнатилган. Samsung Galaxy S9 ва S9 Plus корпусида суратни қайта ишлашга мўлжалланган янги процессор ўрнатилган. Бу чип бир сонияда суратга олинган 12 та кадрни қайта ишлаб, ҳар биридан энг яхши жиҳатларини олиб, улардан яхлит сурат ҳосил қилади. Натижада, сурат ёрқин акс этади.\nБу технология Samsung’нинг (ва камерафон саноатининг) муҳим янгилиги экани айтилмоқда. Гап шундаки, Galaxy S9 ва S9 Plus камераларида ўрнатилган механик апертура, яъни ёруғликни тақсимлайдиган мослама ҳали бирор флагманда кузатилмаган.\nСурат олиш жараёнида 3 омилнинг ўрни юқори:\n- ISO (сенсорларнинг сезгирлиги);\n- камера модулининг тезкорлиги (камера сенсорининг ёруғликка таъсирчанлиги);\n- апертура, яъни ёруғлик тақсимловчи мосламанинг ёруғликни қамраб олишдаги маҳорати. Буларнинг ҳар бири сўнгги натижага муҳим таъсир кўрсатади.\nАгар ISO даражаси ошиб кетса, суратда "шовқин" кўпаяди. Агар камера модулининг тезкорлиги паст бўлса, тасвир хира бўлади ёки апертура ҳажми керагидан катта бўлса, тасвирдаги аниқлик йўқолади.\nАксарият смарфтонлар ISO даражасини ва камера модулининг очилиб-ёпилишини назорат қила олишади. Бироқ, ҳали бирор смартфонда ёруғлик мосламасини бошқариш имкони йўқ эди. Samsung Galaxy S9 моделлари ана шу имконсизликка барҳам берди. Буни компания "қўш апертура технологияси" деб номлаган.\nБунда апертура мосламаси сурат олинаётган шароитдан келиб чиқиб f/1.5 ва f/2.4 оралиғидаги стандартни мустақил белгилайди. Натижада, ёруғлик паст шароитда ҳам ISO меъёрида бўлиб, сурат яхши чиқади. Агар фойдаланувчи ёруғлик яхши шароитда фокусни катталаштириб, кенг бурчакли сурат олиш истагида бўлса, камера апертураси автоматик равишда f/2.4 стандартига созланади. Ва, ёрқин сурат муҳрланади.\nҚуйидаги суратларда мазкур технология имкониятлари акс этган тасвирларга баҳо беринг.\nЮқоридаги суратларда кўриниб турибдики, Samsung'нинг янги смартфонлари "шовқин"дан анча холи. Селфи суратларда бу камчилик бир оз сезилиши мумкин. Galaxy S9 Plus нималарга қодир эканига тез орада гувоҳ бўламиз.\nSamsung Galaxy S9 смартфонлари камерасидаги "DRAM" технологияси секундига 960 кадрни муҳрлаш имконини беради. Бундай имконият ҳали бирор смартфонда йўқ. Шунингдек, бу технология ёрдамида олинаётган тасвир фонига мусиқани автоматик равишда ҳам қўйиш мумкин.\nGalaxy S9+ бош камераси қўш: 12+12 Мп; Galaxy S9 — бир дона, 12 мегапикселли камера модулига эга бўлган. Смартфонларнинг селфи камераси iPhone X'нинг олд камераси билан беллаша олмайди. Сабаби, бу флагманларда одмигина аввалги 8 мегапикселли модул танланган. Plus модел S9'га қараганда яхши суратга олади ва тасвир сифатини сақлаган ҳолда 2 карралик оптик яқинлаштириш функцияси билан таъминланган.\nҚолаверса, флагманларда жорий қилинган AR-эможи функцияси фойдаланувчининг қиёфасидан келиб чиқиб шахсий эможиларни яратиш имконини беради. iOS операцион тизимида Animoji функцияси тақдим этилгач, Samsung бундан илҳом олиб AR-эможи, яъни сунъий воқелик эможиларини яратиш технологиясини ишлаб чиққан. Натижада, олд камера фойдаланувчининг кайфиятини ўзининг қиёфасига яқин бўлган аксда ифодалаб беради. Бу қиёфаларнинг кийими ва бошқа жиҳатларини ўзгартириш мумкин.\nМаълум қилинишча, Samsung Galaxy S9 ва S9+ флагманларида татбиқ қилинган юз-қиёфани текшириш сканери ишлаши ва хавфсизлигига кўра iPhone X смартфонида жорий қилинган сканердан анча илғор.\nS9 камераси белгиларни таржима қилиш ва бумлар ҳақида маълумот бериш функциясига ҳам эга бўлган. Сиз камерани бирор буюмга қаратсангиз, смартфон сизга уни таржима қилиб беради. Ҳозирча камера Google Translate оқрали 54 та тилга таржима қила олади.\nFacial recognition - қиёфани таниш\nSamsung аввал ҳам, биринчи бўлиб Galaxy смартфонларига қиёфани таниш сканерини татбиқ қилган бўлса ҳам, iPhone X’дан сўнг бу технологияни ривожлантиришдаги рақобат янада кучайди.\n"Сунъий ақл"га асосланган қиёфа ва кўзнинг рангдор пардасини ёки бармоқ изини сканерлаш тизими смартфон тизимини кучли ҳимоя билан таъминлайди.\nСмартфонлар қора, кўк, сиёҳ ранг ва кулранг корпусларда ишлаб чиқарилади. Улар 16 мартдан бошлаб сотувга чиқарилди. S9 модели $720 ҳамда S9+ $840 доллар баҳосида сотилиши айтилган эди.\nБугунги Samsung Galaxy S9 юртимизда ўртача 5 289 000 сўмдан, Samsung Galaxy S9+ (64 GB) модели эса 6 109 000 сўмдан сотилмоқда.\nTerashop.uz 4 695 000 сўм (S9 64 GB Black) Сотиб олиш\nTerashop.uz 5 500 000 сўм (S9+ 64 GB Black) Сотиб олиш\nTerashop.uz 6 340 000 сўм (S9+ 64 GB Purple) Сотиб олиш\n#Galaxy S9 #Galaxy S9+\n5 060 000 сўм


Испания. 16-тур Превьюси / CHAMPIONAT.asia\n22:03“Бухоро” аъзолари навбатдаги учрашувга тайёргарлик кўрмоқда 0 21:55Серхио Рамос "Реал"да йилига 12 миллион евро ишлайди 4 21:39Бобур Акбаров ва унинг жамоаси супер лигага чиқиш арафасида 0 21:26Месси ва Суарез аёллари билан бирга концертга тушишди + ФОТО 17 20:58Неймар Формула-1 юлдузи ва "Victoria's Secret" модели билан ажойиб оқшомда иштирок этди + ФОТО 15 20:39"Қўқон-1912": Қувондиқ Рўзиев ўғил фарзандли бўлди 13 20:32Матея Кежман: "Мадрид, Манчестер ва Миланда Милинкович-Савичга катта қизиқиши бор" 2 20:30Ашхобод-2017. Ўзбекистон Мальдив оролларига тўққизта гол урди 39 20:04Жозе Моуриньо: "Манчестер Юнайтед" - Рунининг уйи, умид қиламан у қайтади" 13 19:37Маурисио Почеттино: "Тоттенхэм" лойиҳасида АПЛ ва Чемпионлар лигасида ғолиб бўлиш ҳисобга олинган" 7 19:13"Сўғдиёна" матбуот хизматидан янги лойиҳа "ЯШИРИН КАМЕРА" 6 19:03"Реал" ва "Ювентус" "Ливерпуль" етакчисига кўз тикмоқда 18 18:14Агар ПСЖ Чемпионлар лигаси ярим финалига чиқса Эмери шартномаси узайтирилади 9 17:59"Барселона" ҳужумчиси муваффақиятли операция қилинди 19 17:54Зидан - Неймар ва Кавани жанжали ҳақида: "Реал"да стандартларни ким ижро этишини билишади" 17\nИспания. 16-тур Превьюси\nЧемпионатдаги бироз танаффусдан сўнг яна эътиборингизга Испания Ла Лигаси 16-тур ўйинларининг превьюсини тақдим этамиз.\nМухлислар орасида шундай гап юради: "Испания Ла Лигасида иккита чемпионат бор, булар: "Реал" ва "Барса"нинг чемпионлик учун кураши ва қолганларнинг учинчи ва ундан кейинги ўринлар учун баҳс олиб бориши". Узоққа бормайлик, ўзимизнинг диёримизда ҳам шунга ўхшаш фикрли инсонлар етарлича топилади. Айниқса футбол мухлисларининг бугунги авлодини 95% учун Испанияда эътирофга лойиқ фақат иккита жамоа бор. Булар кимлигини қайтаришнинг ҳожати йўқ менимча. Ахир хаттоки сўнгги вақтлардаги ўйинларидан кейин ҳам, Мадриднинг биринчи жамоаси "Атлетико" деб айтадиган ишқибозни топиш мушкул иш. Лекин эътибор берганмисиз? Агарда Испанияда "Барселона" ва "Реал Мадрид"га тенг келадиган рақиб йўқ ва бу икки жамоанинг ғалаба қозониши одатий ва ўзгармас ҳол бўлса, нега унда бу жамоалар ҳам очко йўқотишади? Нега унда улар ўзаро ўйинларни ҳисобга олмаган тақдиримизда ҳам 100% лик натижа кўрсата олишмайди? Чунки бу футбол, унда нима бўлишини олдиндан аниқ айтиб бўлмайди. Бунга Ла Лиганинг сўнгги тур учрашувида Бильбаонинг "Атлетико"си ўша "Барса"ни кутилмаганда мағлуб этгани ёрқин мисол бўла олади. Тўғри бу жамоалар ("Реал" ва "Барса") нисбатан кучлироқ бўлиши мумкин, лекин улар ҳам вақти-вақти билан мағлубиятга учрайдилар. Нима бўлганда ҳам мухлис чиройли футбол кўришни истайди. Бизнинг ниятимиз ҳам шу, ким ғалаба қозонса-қозонсинку, бу ҳаққоний ва чиройли тарзда амалга оширилса бўлгани.\nLevante - : - Elche\nOsasuna - : - Real Madrid\nRayo Vallecano - : - Granada\nBarcelona - : - Villarreal\nMalaga - : - Getafe\nAlmeria - : - Espanyol\nReal Sociedad - : - Real Betis\n15.12 23:00 Sevilla - : - Athletic Bilbao\n16.12 00:59 Atletico Madrid - : - Valencia\n17.12 02:00 Valladolid - : - Celta Vigo\n13 декабрь. «Леванте» – «Эльче». 00:59\nСўнгги уч турда мағлуб бўлаётган Хоакин Капаррос шогирдлари айнан эльчеликларга қарши ўйинда бу ноҳуш анъанага барҳам бериш ниятида бўлсалар ажаб эмас. Бунга уларнинг тўлиқ ҳақлари бор. Буни статистика ҳам кўрсатиб турибди. Бу жамоалар ўзаро 6 бор учрашган бўлиб, уларнинг 5тасида Валенсияликлар зафар қучишган ва бир бор дурранг натижа қайд этишган. ғалабага икки ҳисса ҳаракат қилишнинг яна бир сабаби, бундан буён "Леванте"ни бири-биридан қийин ва мураккаб ўйинлар кутиб турибди. "Атлетико", "Валенсия", "Малага", "Барселона" ва "Севилья". Шу рўйхатнинг ўзи Ла Лига мухлислари жамоани нақадар қийин учрашувлар кутиб турганини билиб олишлари учун етарли бўлса керак. Шу сабабли "Леванте" керакли очколарни ўзининг бевосита рақиблари билан учрашувларда тўплаши нур устига аъло нур бўларди. Жамоа нафақат ўзи очко жамғаради балки, турнир жадвалидаги "қўшни"лар очко йўқотадилар. "Эльче" охирги турда мағлуб бўлди. Эльчега меҳмон бўлиб келган "Атлетико" жамоаси 2-0 ҳисобида ғалаба қозонди. "Эльче"ни ҳам бундан сўнг "Малага", "Барселона" ва "Севилья" билан баҳслар кутиб турганини айтиб ўтиш керак.\nЎзаро ўтказилган ўша олти баҳснинг бирортасида жамоалар умумий ҳаракатлар эвазига 3тадан ортиқ гол урмаганлар, бу нимадан далолат беради? Бу шунинг исботики, жамоалар рақиб билан ўйинда биргина хато ҳам жуда қимматга тушишини яхши биладилар. Муросасиз ўтажак баҳслар одатда йирик мусобақа финалларида кузатилади дерсиз, йўқ, баъзан футболчилари савияси унча юқори бўлмаган, лекин бири-бирига мунеосиб рақиблар ҳам иштиёқ ва интилиш эвазига мухлисбоп ўйин намойиш этиб бера оладилар. Шунчаки бу ҳар доим ҳам бўлавермайди.\nҲар икки клуб 15-турдан сўнг, бир хил - 17 очкодан жамғарганлар.\nN. El Zhar 4 R. Boakye 3\n"СА" таҳмини: 45% - 55%\n14 декабрь. «Осасуна» - «Реал Мадрид». 20:00\nМиллий чемпионатнинг охирги 5 турида 24 гол урган "галактикос" футболчилари бу турда "Осасуна" меҳмони бўлади. Ўз навбатида мезбонлар сўнгги 5 турда 10та гол ўтказиб юборганлар. Лекин меҳмонда "Валенсия"дан 3 гол қабул қилиб олиб бирор марта ҳам жавоб бера олмаган Хавьер Гарсия шогирдлари ўз майдонларида номдор рақибга муносиб қаршилик кўрсатишга ҳаракат қиладилар. Кучлилар орасида қолиш учун курашаётган "Осасуна" учун ҳар бир ўйин ва ҳар бир очко жуда муҳим. Жамоа 13 очко жамғарган ҳолда, турнир жадвалининг 16-поғонасини эгаллаб турибди. тақибчилар ва юқорироқдагилар билан фарқ унчалик катта эмаслигини инобатга олсак, клуб шубҳасиз хаттоки "Реал" билан ўйинда ҳам очколар учун курашади. Буни "сесация" дерсиз, лекин аввалги турда "Барселона" мағлубиятга учраганда "Реал" ютқазмайди деб ким кафолат бера олади. Тўғри мадрикликлар ҳозирги вақтда нафақат Испания балки Европада ҳам унча-мунча рақибни кимсан демасдан ер тишлата оладилар, лекин ҳамма нарсанинг якуни бор. Ушбу учрашувда Криштиану Роналдунинг майдонга тушмаслигига ҳеч қандай сабаб йўқ. Европа Чемпионлар лигасининг 6-тур учрашувида "Копенгаген" дарвозасига гол киритишга муваффақ бўлган португалиялик футболчи гуруҳ босқичининг ўзида 9 гол билан, турнир рекордини янгилади. Ла Лиганинг навбатдаги учрашувида ҳам гол уриш ва Ла Лига тўпурарлари рўйхатидаги пешқадамлигини мустаҳкамлашга уриниши аниқ. Бундан ташқари жароҳатидан тузалиб, асосий таркибдаги ўрнини секин аста қайтариб олаётган ва куни кеча қиз фарзандли (Эмма) бўлган Хаби Алонсо ҳам асосий таркибдан жой олса ажабмас. Аввалроқ мадридликлар чемпионат баҳсларида анчагина сермаҳсул ўйин намойиш этаётганларини айтиб ўтгандик. Карло Анчелотти бошчилигидаги жамоа "кучли бешлик" чемпионати жамоаларининг ичида ҳам энг кўп гол урган жамоа ҳисобланадилар. Охирги расмий 21 учрашувда 64 бор гол уриш бошқа ҳеч бир жамоага насиб этмаган. Ички чемпионатда эса мадридликлар ҳамон пешқадамлар "Атлетико" ва "Барселона"ни тақиб қилишмоқда. Нима бўлганда ҳам жаҳон юлдузлари иштирокидаги учрашув зерикарли бўлмаслиги аниқ.\n«Осасуна» «Реал Мадрид»\nОриоль Риера 5 Криштиану Роналду 17\n"СА" таҳмини: 35% - 65%\n14 декабрь. "Райо Вальекано" - "Гранада". 22:00\n"Тереза Ривера" стадионида бўлиб ўтадиган баҳс муросасиз бўлиши кутилмоқда. Чунки жамоаларни бор йўғи 4 очко ажратиб турибди. Ўзаро учрашувлар тарихини қарасак ҳам муросасизлик гувоҳи бўламиз. "Райо Вальекано" ғалаба қозонган тақдирда "Гранада"га деярли етиб олади. Мезбонлар бу учрашувда жон-жахтлари билан ҳаракат қилишларини таҳмин қилса бўлади. Жамоа "жон сақловчилар" қаторининг юқори, турнир жадвалининг эса анча қуйи поғонаси - 17-ўринда бормоқда. Жадвалнинг қуйи поғоналаридаги жамоаларни жуда ҳам тиғиз жойлашганини инобатга олсак, ғалаба ва 3 очко жамоа жонига оро бўла олади. Аввалги тур икки турда гол уришига қарамай мағлуб бўлаётган Пако Хемес шогирдлари бу сафар ўз майдонларида "Гранада"ни ҳафа қилишга уриниб кўришади.\nЎзаро ўйинларда жамоалар 2 бор дуррангга имзо чекишган бўлса, "Райо" футболчилари 3 бор ғалаба нашидасини суришган. Лекин охирги тўқнашувда "Гранада" кичик 1:0 ҳисобида зафар қучган.\n"Райо Вальекано"да майдонга: Gálvez Rodrí, Alberto Perea, Zé Castro, S. Fernández, José Carlos, Saúl майдонга туша олишмаса, меҳмонларга: Mainz ва D. Buonanotte ёрдам бера олишмайди. Saúl ва D. Buonanotte қизил карточкалари туфайли ўйинни ўтказиб юборишса, қолганлар ҳали жароҳатидан қутулганларича йўқ!\nАльберто Буэно ва Хонатан Виера 4тадан\nЮссуф ал-Араби 6та\n"СА" таҳмини: 55% - 45%\n14 декабрь. "Барселона" - "Вильяреал". 23:59\n"Барселона" жамоасини алоҳида таништириб ўтириш шарт бўлмаса керак. Лионельсиз "Барса"га қийин бўлади деган фикрларни ишонч билан енгиб ўтган Херардо Мартино шогирдлари навбатдаги турда "Вильяреал"ни кутиб олишади. Чемпионлар Лигаси 6-турида бир қарашда турнирдаги вазиятига таъсир этмайдиган учрашувда Шотландиянинг энг номдор клубларидан бири "Сельтик"ни ер тишлатган "кўканорранглилар" сафида Неймарнинг ўйинлари борган сари очилиб бормоқда. У сўнгги учрашувда хет-трикга эришди ва бир бор жамоадошига голли пас етказиб бера олди. Ўша куни "Барселона"нинг, ҳусусан Неймарнинг ўйини ростманасига ажойиб чиқди. Ўша баҳсни кузатганлар фикримизни тўлиқ тасдиқлашларига шубҳа йўқ. Олтита голдан ташқари яна бир нечта қулай вазиятлардан фойдалана олмаган каталонияликлар бир бор ўз дарвозаларидан ҳам гол ўтказиб юборишгани ўйиннинг умумий кўринишини унчалик ўзгартирмади. Жамоасини олдинда "Вильяреал" билан бўладиган муҳим ўйин кутиб турганини билган ҳолда Мартино ҳозирда жамоанинг ҳужумдаги асосий қуролига айланиб улгурган Неймарни алмаштириб қўя қолди. Учрашувдан кейин берган интервьюсида ҳам Тата шундай деди: "Неймар жуда катта кўламдаги ишни амалга оширмоқда, кетма-кет бўлиб ўтган учрашувлар туфайли унда жисмоний толиқиш бўлиши мумкин, шу сабабли у дам олиши зарур". Неймарнинг ҳордиғи фақатгина ўша учрашувнинг қолган ярим соати эдими ёки... 24 декабрь тунининг қоқ ярмида бунга жавоб топишимиз мумкин бўлади. Ҳақиқатан ҳам бразилиялик футболчи сўнгги йилларда мухлисларнинг тилидан тушмай келаётган гап: "Мессисиз "Барса" - "Барса" эмас", қабилидаги гап-сўзлар ҳеч бўлмаганда бироз камайишига сабаб бўла олди. Чемпионат баҳсининг аввалги турида Мадриднинг "Реал"и футболчиси Гарет Бейлнинг хетт-трикига Неймар муносиб жавоб қайтарди чамамда. Алоҳида ўйинчиларни қўйиб турайлик, "Барселона" даври ортда қолганми-йўқми буниси аниқ эмаску, лекин қандай бўлишидан қатъий назар "Барселона" ЧЛ 1/8 финалига йўлланмани қийинчиликсиз қўлга киритдилар. Навбатдаги рақиб "Вильяреал" турнир жадвалининг бешинчи поғонасини банд этган. Хабарингиз бор Испания клубларига ЧЛда 4 ўрин ажратилган. Бу эса ўша ўринлар учун курашни янада муросасиз бўлишини таъминлайди. Чунки "Вильяреал" ҳам тўртинчи ўринга кўтарилиши учун кам эмас, кўп эмас 2 очко керак. Агарда жамоа зафар қучиб, энг яқин рақиб "Атлетик" Севильяда "қоқилса" жамоа шу турдан кейиноқ 4-поғонага кўтарилиб олади. Шу сабабли меҳмонлар ҳам каталонияга шунчаки саёҳатчи сифатида келишмаган. Ўзаро ўйинларда сўзсиз устунлик каталонияликлар тарафда. Охирги 5 учрашувда "Вильяреал" бор йўғи 1 очкога эга бўлган. Лекин жамоа мухлислари учун яхши янгилик бу жамоанинг мана 4 учрашувдирки мағлубиятга учрамаётганидир. Ушбу мағлубиятсиз серияни давом эттира оладиларми ёки ўйини очилиб бораётган "Барса" мухлисларини хушнуд этадими? Кўрамиз!!!\n«Барселона» таркибида майдонга туша олмайдиган футболчилар: Пуйоль, Виктор Вальдес, Дани Алвес, Tello, L. Messi, Хорди Альба, И. Афеллай (барчаси жароҳат), Adriano Correia (қизил карточка)\n«Вильяреал» таркибида майдонга туша олмайдиган футболчилар: Фаринос (жароҳат) ва Сориано (қизил карточка).\nЛионель Месси ва Алексис Санчес 8тадан\nДжовани Дос Сантос 6та\n"СА" таҳмини: 60% - 40%\n15 декабрь. "Малага" - "Хетафе". 02:00\nАввалги масумни ажойиб ўтказган "Малага"ни бу мавсумда ишлари ўхшамаяпти. Жамоа турнир жадвалининг бор йўғи 15 поғонасини банд этган. Сўнгги 5 учрашувнинг бор йўғи биттасида "Хетафе" ушбу рақибни енга олган. "Хетафе" эса ўз навбатида 7-ўринда келмоқда. Бу жамоа учун яхши натижа лекин ҳаёт қонунига мувофиқ ҳар бир жамоа ва ҳар бир футболчи олға интилаверади. Шундай экан Луис Гарсия шогирдлари янада юқорироққа интилиши табиий. Охирги тур учрашувида ғалаба қозонганликлари уларга қўшимча иштиёқ бағишлаши турган гап. "Малага" эса мана 3 турдан бери ғалаба қозона олмаяпти ва Бернд Шустер ўз мухлислари кўз ўнгида мағлуб бўлгиси келмаслиги аниқ. Мураббий Ignacio, Camacho, R. Santa Cruz, M. El Hamdaoui, Flávio ва Casadoнинг хизматларидан фойдалана олмайди. "Хетафе" сафида эса Lafita, L. López, Sergio Escudero ва Borja майдонга туша олмайди. Кейинги турларда "Малага"ни "Эльче" ва "Атлетико" билан учрашувлар кутиб турибди. Шу сабабли жамоа агар юқорироққа кўтарилишни истаса айнан шу каби рақибларни мағлуб этиши керак.\nСанта Крус ва Эль Хамдауи 3тадан гол Педро Леон 5та гол\n15 декабрь. "Альмерия" - "Эспаньол". 16:00\nМезбонлар сафида жамоа тўпурари Родри жароҳат олган ва навбатдаги баҳсда майдонга туша олмайди. Етмаганига ҳимояда ҳам муаммолар етарлича. Айнан шу жиҳатларни инобатга олсак, "Альмерия" хаттоки ғалаба қозониш илинжида майдонга тушса ҳам ажабмас.\nРодри 7та Сергио Гарсия 6та\n"СА" таҳмини: 50% - 50%\n15 декабрь. "Реал Сосьедад" - "Бетис". 21:00\nСан-Себастьяндаги бу баҳс меҳмонлар устози Хуан Карлос Гарридо учун Ла Лига доирасида дебьют учрашуви бўлади. Янги мураббий жамоага келгандан буён Қирол Кубоги ва Европа Лигаси учрашувларида бирга эди, лекин Испания чемпионати бошқа мусобақа. Жамоа 20-поғонани "ишонч" билан эгаллаб олган. Лекин бу жамоанинг ниятларига кирмаслиги турган гап. Лекин "Реал Сосьедад" ўз майдонида, унинг устига ҳафта ўртасида баҳс ўтказмаган ҳолда ўзаро тўқнашувга етиб келади. Ҳа, янги мураббий Карлос Гарридо учун қийин синов бўлиши турган гап.\n"Реал Сосьедад" "Бетис"\nАнтони Гризман 9та Хорхе Молина 5та\n"СА" таҳмини: 60% - 40\n15 декабрь. "Севилья" - "Атлетик". 23:00\n"Севилья" клуби етакчиси Ракитич ушбу баҳсда иштирок этмайди. Бунга унинг сариқ карточкалари кўпайиб кетгани сабаб. Иваннинг қолган жамоадошлари эса пайшанба оқшомида Германиянинг "Фрайбург" клуби билан куч синашишди ва сафардан ғалаба билан қайтишди. Шундай экан "Севилья"да ҳаммаси жойида, жамоа яхши спорт формасида, лекин "Атлетик" ҳам севильяликлардан қолишмаяпти. Аввалги турда чемпионат пешқадами "Барселона"ни ўз майдонида мағлуб этган бильбаоликларга бу турда яна жамоа ҳужумчиси Ариц Адуриц ҳам ёрдам бера олади.\nКарлос Бакка ва Иван Ракитич 7тадан Ариц Адуриц 3та\n15 декабрь. "Атлетико" - "Валенсия". 00:59\nДиего Симионе жамоаси шу қадар кучайиб бормоқдаки, жамоа асосий таркибнинг баъзи бир ўйинчиларига Чемпионлар Лигаси баҳсларида дам олиш имкониятини бермоқда. Деярли иккинчи таркиб билан Россиядан дурранг билан қайтган "матрасчилар", 6-турда ўз майдонларида Португалиянинг "Порту"сини қийинчиликсиз, 2:0 ҳисобида мағлуб этди. "Барселона" ҳужумчиси Лионель Месси йўқлигида Криштиану Роналдуга тўпурарлар баҳсида айнан "Атлетико Мадрид" ҳужумчиси Диего Коста қаршилик қилмоқда. Ҳужумчининг ҳисобида Ла Лига 15 гол мавжуд бўлиб, Давид Вилья ҳам унинг ўзига ва жамоага катта ёрдам бермоқда. Меҳмон жамоа "Валенсия" эса жадвалнинг 9-ўринини эгаллаб турибди. Аввалги турда "Осасуна"ни қабул қилган Валенсияликлар рақиб дарвозасига жавобсиз 3та гол киритдилар. Ўша учрашувда "Валенсия" ҳужумчиси Жонас хетт-трикка эришган ва гол уришдан тўхтамоқчи эмаслигини, ҳамда яна ва яна гол урмоқчилигини айтиб ўтди. Ўзаро ўйинларнинг сўнгги бештасида "Атлетико" икки бор ғалаба қозонган, яна иккита учрашувда дурранг ва бир бор "Валенсия" зафар қучган. Охирги учрашувда (2013.04.13) 1:1 ҳисоби қайд этилган. Ўша баҳсда "матрасчилар"нинг аввалги мавсумдаги тўпурари Радамель Фалкао гол муаллифи бўлган, "кўршапалак"ларнинг ягона голини Жонас учрашувнинг 5 дақиқасида киритганди. Бу мавсумда "Атлетико" чемпионлик учун ростманасига кураш олиб бормоқда ва ҳозирда "Барселона" билан пешқадамликни голлар фарқига кўра бўлишиб турибди холос. Голлардаги фарқни яхшилаш яхши, лекин "Валенсия" қанча ҳоҳласа гол урса бўладиган жамоа эмас. Бизнингча Диего Симионени ҳар қандай ҳисобдаги ғалаба қаноатлантирса керак.\nДиего Коста 15та Жонас 8та\n17 декабрь. “Вальядолид” – “Сельта” 02:00\nУзоқ давом этган омадсизликлардан сўнг "Сельта" ваниҳоят ўз ўйинини топди чоғи. Чемпионат баҳсида "Алмерия" (3:1) ва Кубок доирасида "Атлетик" (1:0) ҳисобида мағлуб этилди. Ҳужумдаги ишлари қовушиб турган виголиклар ўзларининг ғалабали юришларини 16-турда ҳам давом эттиришга уринишларини кутиш мумкин. Бунга мезбонларнинг ҳимоядаги ўйини ҳам туртки бўлиши мумкин.\nХави Герра 7та Алекс Лопес ва Шарлес 5тадан\n"СА" таҳмини: 40% - 60%\n1 Barcelona 15 13 1 1 42 - 9 33 40\n2 Atletico Madrid 15 13 1 1 40 - 9 31 40\n3 Real Madrid 15 12 1 2 44 - 17 27 37\n4 Athletic Bilbao 15 9 2 4 23 - 19 4 29\n5 Villarreal 15 8 4 3 25 - 14 11 28\n6 Real Sociedad 15 6 5 4 25 - 21 4 23\n7 Getafe 15 7 2 6 18 - 21 -3 23\n8 Sevilla 15 6 4 5 29 - 27 2 22\n9 Valencia 15 6 2 7 21 - 23 -2 20\n10 Espanyol 15 5 3 7 18 - 21 -3 18\n11 Elche 15 4 5 6 15 - 20 -5 17\n12 Granada 15 5 2 8 12 - 19 -7 17\n13 Levante 15 4 5 6 13 - 21 -8 17\n14 Celta Vigo 15 4 3 8 20 - 23 -3 15\n15 Malaga 15 3 5 7 17 - 22 -5 14\n16 Osasuna 15 4 1 10 11 - 25 -14 13\n17 Rayo Vallecano 15 4 1 10 15 - 36 -21 13\n18 Valladolid 15 2 6 7 16 - 25 -9 12\n19 Almeria 15 3 3 9 16 - 32 -16 12\n20 Real Betis 15 2 4 9 14 - 30 -16 10


Азизиддин НАСАФИЙ КОМИЛ ИНСОН КИТОБИ ЎН ЕТТИНЧИ РИСОЛА – Jahon adabiyoti\nИЛК ЯРАТИҚ ҲАҚИДАГИ ҲАДИСЛАР БАЁНИДА\nБисмиллаҳир Роҳмонир Роҳим\nАммо баъд, заифларнинг энг заифи ва фақирларнинг ходими, камина – Азизиддин Муҳаммад Насафийдан дарвешлар – Аллоҳ уларни янада кўпайтирсин – аҳодиси авойил (илк яратиқ ҳақидаги ҳадислар) ҳақида бир рисола тартиб бериб, унда бу ҳадислардан мақсад бир жавҳар ёки ҳар бир ҳадисдан мақсад бўлган жавҳарлар турлича эканлигини тушунтириб беришимни сўрадилар. Чунки бир ҳадисда “Аввалу мо халақаллоҳу таоло ал-Ақл” (Аллоҳ таоло яратган илк нарса – Ақлдир) дейилган бўлса, бошқа бир ҳадисда келтирилганким, “Аввалу мо халақаллоҳу таоло ал-Қалам” (Аллоҳ таоло яратган илк нарса – Қаламдир), яна бошқа бир ҳадисда “Аввалу мо халақаллоҳу таоло ал-Арш” (Аллоҳ таоло яратган илк нарса – Аршдир) дейилган; бунга ўхшаш ҳадислар жуда кўп. Бундан ташқари, фаришта нима, шайтон нима, шулар ҳақида ҳам маълумот беришимни сўрадилар.\nУларнинг таклифларини қабул қилдим ҳамда хато ва гумроҳликдан паноҳ истаб, Аллоҳ таолодан мадад ва ёрдам сўрадим. Негаки, фақат У нимагаки, истаса Қодир эрур ва сўраганларни ижобат қилишга муқтадир.\nАҚЛ ВА УНИНГ ҚАЛАМИ БАЁНИДА\nБилгилки, Аллоҳ таоло малакут оламида яратган илк нарса – Биринчи Ақлдирким, у Аллоҳнинг Қаламидир; Аллоҳ таоло мулк оламида яратган илк нарса Биринчи фалакдирким, у Аллоҳнинг Аршидир. Аллоҳнинг Қалами бўлмиш Биринчи Ақл – нур дарёси эди, Аллоҳнинг Арши бўлмиш Биринчи фалак – зулмат дарёси эди; ушбу Қаламга хитоб келдиким: ушбу Аршга ёз! Қалам айтди: Худовандо! Нима ёзайин? Хитоб келдиким, бўлган, бўлаётган ва қиёматга қадар бўладиган барча нарсаларни ёз! Қалам ёзди. “Инналлоҳа таола холақал-халқа фий зулматин сумма рашша ъалайҳим мин нуриҳи фаман асоба мин золикан-нури иҳтада, ва ман залла фағаво”.\nЭй дарвеш! Нур сочилиши нима эканлиги ва қанақа эканлигини биласан. Нур учта ҳарф – “нун”, “вов” ва “ро”дан таркиб топган. Нун – набийдан, вов– валийдан, ро – рушд (камол топиш, етуклик)дан иборат. Нур рашши – сочилиши тўғри йўлга кўрсатиш (рушди ҳидоят)дан, валийни ва набийни юборишдан иборат. Кимгаки рушд ва ақл бериб, унга набий юбордилар умумий нурни топди, кимники валийга таништирдилар, у хос нурни топди. Йакаду зайтуҳо йазиъу ва лав лам тамсасҳу нарун ва нурун ъала нурин йаҳдийаллоҳу линуриҳи ман яшау ва йазрибуллоҳал-амсола линнаси валлоҳу бикулли шайъин ъалийм.\nАллоҳнинг сўзи: “Аллоҳ осмонлар ва Ернинг “нури”дир. Нурининг мисоли худди бир токча ичидаги чироқ, бу чироқ бир шиша ичида, у шиша гўё бир дурдан яралган юлдузга ўхшайди. У (чироқ) на шарқий ва на ғарбий бўлмаган муборак зайтун дарахти (мойи)дан ёқилур. Унинг мойи (мусаффолигидан), гарчи унга олов тегмаса-да, (атрофни) ёритиб юборгудекдир. (Мазкурлар қўшилганда эса) нур устига нур (бўлур). Аллоҳ ўзининг (бу) нурига ўзи хоҳлаган кишиларни ҳидоят қилур. Аллоҳ одамлар (ибрат олишлари) учун (мана шундай) мисолларни келтирур. Аллоҳ барча нарсани билувчидир”.\nСўз чўзилиб, асл мақсаддан узоқлашдик.\nЭй дарвеш! Аллоҳ таоло катта оламда бир Қалам яратибди, у – Биринчи Ақлдир, кичик оламда ҳам бир қалам яратибдир, у – инсоннинг ақлидир.\nОлдингиларни билиб олдинг, энди билгилки, инсон ақлининг сиртдан қараганда икки қалами бор, бу икки қаламнинг бири – тил, иккинчиси – қўлдир. Тил – илм зоҳир бўлишининг асбобидир, қўл – амал зоҳир бўлишининг асбобидир. Тил ва қўл қаламдирлар ва ҳамиша Китобдадирлар, аммо ҳақиқий қалам ақлдир, негаки, инсоннинг билими ва қудратининг мазҳари – ақлдир. Тил ва қўл эса инсон ақлининг суратидирлар. Инсон ақли фақат ушбу икки қалам воситасида шаҳодат оламида зоҳир бўлади. Тил ақл сўзини ҳозир бўлганларга етказади, китоб – ақл сўзини ғойибларга етказади. Фитратдаги ҳикматлар ва ақлли фикрлар тилдан зоҳир бўлади, амалий ҳикматлар ва идрок этувчи санъатлар қўлдан пайдо бўлади.\nЭй дарвеш! Ақл яратилгандир, шу жиҳатданким, ақл сўзлашувчидир ва тил ҳам сўзлашувчидир; ақл ўргатувчидир, тил ҳам ўргатувчидир; Ақл Аллоҳнинг элчисидир, тил Ақлнинг элчисидир. Жабарут аҳлининг ўзларига хос суратлари бор, малакут аҳлининг ўзларига хос суратлари бор, мулк аҳлининг ўзларига хос суратлари бор, аммо ҳар бир нарсанинг сурати ўзининг ҳолатига мос бўлади. Мулк аҳлининг сурати ҳиссийдир, малакут аҳлининг сурати ақлийдир, жабарут аҳлининг ҳақиқий сурати бордир.\nАллоҳ таоло мулкни малакут суратида яратиб, малакутнинг мазҳари этмишдир; малакутни жабарут суратида яратиб, жабарут сифатларининг мазҳари этмишдир. Шу учун жабарут аҳли малакутга ошиқдирлар, малакут аҳли ҳам мулк аҳлига ошиқдирлар. Чунки жабарут аҳли малакутда ўз жамолларини кўрадилар ҳамда ўз сифатларини мушоҳада этадилар. Шундан келиб чиқиб, айтадиларким, Вужуд Ишққа тўладир ва Ўзига Ошиқдир. Барча ҳаракатда, ҳаракатда шавқлари бор ва ўзларини талаб қиладилар. Сўз чўзилмасликни шунча истасам ҳам, ихтиёримсиз чўзилиб кетаяпти.\nЭй дарвеш! Кичик оламдагиларни маълум қилдинг, катта оламда ҳам шундай деб билгил. Билгилки, Биринчи Ақлнинг ҳам қуйи оламда иккита қалами бордир, бу қаламларнинг бири – пайғамбар, иккинчиси – султондир. Пайғамбар – Илм мазҳаридир, султон – Қудрат мазҳаридир. Пайғамбар ва султон Илм ва Қудрат мазҳаридир, Илм ва Қудрат улардан ҳамиша жорий бўлади, аммо ҳақиқий Қалам – Биринчи Ақлдир; Пайғамбар ва султон Биринчи Ақлнинг мазҳаридирлар; негаки, Аллоҳнинг Илми ва Қудратининг мазҳари Биринчи Ақл бўлиб, Биринчи Ақлнинг илми ва қудрати ушбу оламда фақат шу икки қалам орқали зоҳир бўлади. Бир киши ҳам пайғамбар ва ҳам султон бўлиши, ҳам Илм ва ҳам Қудратнинг мазҳари бўлиши мумкин. Шу сабабдан буюрдиким, “Инналлоҳа таъала холақол-Адама ъала суратир-Роҳман”.\nЭй дарвеш! Одам набий-Пайғамбардир, у Биринчи Ақлнинг суратидир; Биринчи Ақл Одамнинг жамолида ўз суратини кўради ва ўз сифатларини мушоҳада этади. Аллоҳ таоло Одамни Биринчи Ақл суратида яратмишдир.\nЭй дарвеш! Биринчи Ақлнинг зоҳир илмида тўртта қалами бор, инсоннинг ақли ҳам зоҳир оламида тўртта қалами бор, аммо бу саккизта қаламнинг ҳаммасини ҳам баён этсам, сўз чўзилиб кетарди. Калаванинг учини зеҳни ўткир кишиларга бердим, ўз фикрлари билан хулоса қилиб оладилар. Агар саккизтадан кўп дейишса ҳам, тўғри айтган бўладилар, чунки мулк олами малакут оламининг асбоби ва меҳнат қуролидир, мулк оламининг ҳар бир нарсаси малакут оламининг сифатларининг зуҳуридир: Нун вал-қалам ва ма йастурон. “Нун” – жабарутдан иборат, “қалам” – малакутдан иборат, “Ва ма йастурон” – мулкдан иборатдирким, улар қаламнинг суратларидирлар.\nАллоҳнинг сўзи: “Нун. Қалам ва (у билан) ёзадиган нарсалар (битиклар) билан қасамёд этаманки”.\nЭй дарвеш! Агар жабарутни Давот(сиёҳдон), малакутни Қалам, мулкни Лавҳ, десалар, тўғридир; агар жабарутни Давот, малакутни Қалам ва мулкни Қаламнинг сурати ва Қаламнинг асбоби – дасгоҳи, десалар, у ҳам тўғридир.\nЭй дарвеш! Агар мулк Қаламнинг сурати ва асбоби бўлса, бас, Қаламга хитоб келдиким, “Ёз!” Маъноси шуки, мартабаларингни пайдо қил ва мулкдан ўз сифатларинг мазҳари ҳамда асбобларингни зоҳир айла; Қалам буларни ёзди. “Жаффал-Қалам”нинг маъноси шуки, Қалам ўз мартабалари ва асбоб-дасгоҳларини барчасини пайдо қилди, муфрадот (оддий нарсалар) буткул пайдо бўлдилар. Энди мураккабот нима қилсалар, ўзлари билан келтирганлар.\nАҚЛ – АЛЛОҲНИНГ ФЕЪЛЛАРИ ВА СИФАТЛАРИНИНГ\nМАЗҲАРИ ЭКАНЛИГИ БАЁНИДА\nБилгилки, ушбу рисоланинг бошида айтилганидек, Аллоҳ таоло малакут оламида яратган илк нарса – бир жавҳар эди, бу жавҳарнинг номи – Биринчи Ақлдир, у Аллоҳнинг Қаламидир; Аллоҳ таоло мулк оламида яратган илк нарса ҳам бир жавҳар эди, бу жавҳарнинг номи – Биринчи фалак эди, у Аллоҳ таолонинг Аршидир. Ушбу Биринчи Ақл Аллоҳнинг Аршида муставийдир. Биринчи Ақл Аллоҳнинг исмлари ва сифатларининг мазҳаридир. Аллоҳнинг исмлари, сифатлари ва феъллари Биринчи Ақлдан зоҳир бўлади.\nЭй дарвеш! Ҳаёт, Илм, Ирода, Қудрат, Самъ, Басар, Калом – Биринчи Ақлнинг сифатларидир, Ижод, Иҳё (тирилиш) ва Таълим – Биринчи Ақлнинг феълларидир. Биринчи Ақлнинг улуғлиги даражасини Аллоҳдан ўзга ҳеч ким билмайди. Улуғ шайхлардан кўпчилик ушбу Биринчи Ақлга етишганлар ва шу Биринчи Ақлда қолиб кетдилар, чунки улар Биринчи Ақлнинг сифатлари ва феълларини кўриб, унинг ҳукмидан устун бошқа ҳукм кўрмадилар, унинг амридан устун бошқа амр топмадилар; “Иннама амруҳу иза арода шайъан ан йақулу кун фаякун”.\nАллоҳнинг сўзи: “Бирор нарсани (яратиш)ни ирода қилганида, Унинг иши фақатгина: “Бўл!” – дейишдир. У (нарса) эса бўлур (вужудга келур)”.\nАллоҳ – шу бўлса керак, деб бир муддат унга сиғиндилар; сўнг Ҳақ таолонинг инояти етиб, Биринчи Ақлнинг ҳукмидан устун Ҳукм кўрдилар, унинг амридан устун Амр топдилар: “Ва ма амруна илла ваҳидатун каламҳим бил-басар”.\nАллоҳнинг сўзи: “Бизнинг фармонимиз фақат биргина (“Бўл!”, – деган сўздир). (Муддати) кўз юмиб очгунчадир”.\nСўнг уларга ойдинлашдики, у – Аллоҳнинг халифасидир, Аллоҳ эмас, у Аллоҳнинг сифатлари ва феълларининг мазҳаридир.\nЭй дарвеш! Қуръони Карим ва ҳадиси шарифда Биринчи Ақлнинг зикри кўп келтирилган.\nБИРИНЧИ АҚЛНИНГ ТУРЛИ ИСМЛАРИ БАЁНИДА\nБилгилки, Биринчи Ақлни изофа ва эътиборлар ила турли исмлар билан зикр этмишлар.\nЭй дарвеш! Агар бир нарсани юзта эътибор билан номласалар, бу нарса бу юзта ном билан кўпайиб кетмайди. Масалан, агар бир кишини турли эътибор билан турлича – темирчи, косиб, тикувчи ва шу кабилар билан номласалар, бу турли исмлар ўша одамни ҳеч қачон кўпайтирмади.\nОлдингиларни билиб олдинг, энди билгилки, пайғамбарлар бир жавҳар кўрдилар – тирик эди ва бошқаларни тирилтирарди, исмини Руҳ қўйдилар. Шу жиҳатданким, Руҳ тирик ва тирилтирувчидир. Худди шу жавҳарни кўрдиларким, биларди ва бошқаларга ҳам ўргатарди, исмини Ақл қўйдилар. Шу жиҳатданким, Ақл ҳам олим, ҳам муаллимдир. Худди шу жавҳарни кўрдиларким, пайдо эди ва бошқаларни ҳам пайдо қиларди, исмини Нур қўйдилар. Шу жиҳатданким, Нур ҳам зоҳир ва ҳам мазҳардир.\nЭй дарвеш! Агар ҳар бирига таъриф берсак, гап чўзилади. Худди шу жавҳарни кўрдиларким, кўнгилларга илмларни нақш этувчи эди, исмини Қалам қўйдилар. Худди шу жавҳарни кўрдиларким, бўлган, бўлаётган ва бўлажак барча нарсалар унга ёзилган эди, исмини Лавҳи маҳфуз қўйдилар. Агар худди шу жавҳарни Байтуллоҳ ва Байтул-атийқ ва Байтул-маъмур ва Байти аввал ва Масжиди Ақсо ва Одам ва Аллоҳнинг расули ва муқарраб фаришта ва Арши азим деб айтсалар ҳам, хато бўлмайди. Буларнинг барчаси – Биринчи Ақлнинг исмларидир.\nФАРИШТА ВА ШАЙТОН БАЁНИДА\nБилгилки, баъзилар айтадиларким, фаришта – кошиф (кашф этувчи) ва шайтон сотир (ёпувчи)дир. Баъзилар айтадиларким, фаришта – сабабдир, шайтон ҳам сабабдир. Кашф сабаби фариштадир, сатр сабаби шайтондир. Яхшилик сабаби фариштадир. Ёмонлик сабаби шайтондир; раҳмат сабаби фариштадир, азоб сабаби шайтондир. Кимки сени яхши ишларга даъват қилиб, ёмон ишлардан қайтарса, сенинг фариштангдир; кимки сени ёмон ишларга даъват қилиб, яхши ишлардан қайтарса, сенинг шайтонинг ўшадир.\nЭй дарвеш! Ўз она юртим – Насаф шаҳрида эдим. Бир кеча Расулуллоҳ (с.а.в)ни тушимда кўрдим. Буюрдиларким: “Эй Азиз! “Аъузу” ўқийдиган дев ва “Ла ҳавла” айтадиган шайтонни биласанми?” Дедим: Йўқ ё Расулуллоҳ. Дедиларким, фалончи “Аъузу” ўқийдиган дев ва фалончи “Ла ҳавла” айтадиган шайтондир, улардан ҳазир бўл.\nИккаласини ҳам танирдим ва улар билан суҳбатдош эдим, уларнинг суҳбатини тарк этдим.\nБилгилки, бу заифнинг фикрича, улвий оламнинг ишчилари ва қуйи оламнинг ишчилари – барчалари фаришталардир. Ҳар бирининг илми маълумдир, ҳар бирининг амали маълумдир, ҳар бирининг мақоми маълумдир. “Ва ма минна илла лаҳу мақомин маълумин”. Уларнинг илми кўпаймайди ва амаллари ўзгармайди. Ҳар бири ўз амалига машғулдир. Бу илм ва амални бировдан ўрганмадилар, уларнинг илми ва амаллари туғмадир, уларнинг зоти билан биргадир. Унга амал қилмаслик қўлларидан келмайди, унга хилоф ҳам амал қилолмайдилар. “Ла йаъсуналлоҳа ма амараҳум ва йафъалуна ма йуъмурун”.\nАллоҳнинг сўзи: “Эй, имон келтирганлар! Ўзларингизни ва оила аъзоларингизни ёқилғиси одамлар ва тошлар бўлмиш дўзахдан сақлангизки, унда дағал ва қаттиққўл, Аллоҳ буюрган нарсага итоатсизлик қилмайдиган, фақат буюрилган ишни қиладиган фаришталар (хизмат қилурлар)”.\nЭй дарвеш! Биринчи ақл фақат бир сафдир, улвий олам ва қуйи оламнинг фаришталари ҳам бир сафдир. Чунки барчаси унинг мартабаларидирлар ва уларнинг барчасининг мабдаъи – сарчашмаси удир. Комилларнинг қайтиши ҳам унга бўлур. У комилларнинг жаннатидир: йавма йақумур-Руҳу вал-малаикату соффан ла йатакаллимуна илла ман азина лаҳур-Роҳману ва қола савабан заликал-йавмал-ҳаққи фаман шаат-тахаза ила Роббиҳи маабан”.\nАллоҳнинг сўзи: “Руҳ (Жаброил) ва (барча) фаришталар саф тортиб турадиган кунда (одамлар) гапирмаслар, фақат Раҳмон (меҳрибон зот) изн берган кишигина (сўзлар) ва (фақат) рост сўзлар. Бу ҳақ (ва рост) бўлган кундир. Бас, ким хоҳласа Парвардигори томон қайтадиган йўлни тутар”.\n“Ма ла йатакаллимун”, яъниким Одамдан ўзга барча мавжудотнинг турлари гапиришни билмайдилар. “Заликал-йавмул-ҳаққи” – Явм (кун) – даражадан иборатдир, яъниким ушбу инсоний мартаба ҳақдир; шу жиҳатданким, ушбу инсоний мартабага етишмагунча, қайтишга истеъдоди йўқдир. Ўз мабдаъ ва маъодини билмайди, ўз Парвардигорини танимайди. Энди ушбу мартабада ҳар ким хоҳласа, қайта олади: Фаман шаа-т-тахаза ила Роббиҳи маабан”.\nБилгилки, одамлар бу дунёга ўз ихтиёрларидан ташқарида келадилар. Бу дунёга келиб-кетадиган ҳар юз минг кишидан биттаси ўзини аслида ким эканлигини англай олади, дунёни аслида қандай бўлса, шундай танийди, қаердан келиб, қаён бораётганини билади. Яъниким, ўзининг мабдаъ ва маъоди – ибтидоси ва интиҳоси, илмуляқин ва ҳаққуляқинни таниди ва кўрди. Бошқалар барчаси сўқир келдилар ва сўқир кетдилар: “Ман кана фий ҳазиҳи аъма фаҳува фил-ахирати аъма ва азалла сабилан”.\nАллоҳнинг сўзи: “Кимки, бу (дунё)да кўр (гумроҳ) экан, бас, у охиратда ҳам кўр ва бутунлай йўлдан озувчидир”.\nҲар бири ҳайвонлик даражаларининг бирига тушиб кетиб, инсонийлик мақомга кўтарила олмадилар, чунки бу оламда қорин ғами, шаҳватни қондириш ва бола-чақа орттириш ташвиши билан машғул эдилар. Умрларининг аввалидан охиригача уларнинг саъй-ҳаракати ҳам, урушлари ва ярашишлари ҳам шу учун эди. Ушбу уч нарсадан бошқа ҳеч нарса кўрмадилар ҳам, билмадилар ҳам: “Ва лақод зароъна лажаҳаннама касирон минал-жинни вал-инси лаҳум қулубун ла йафҳамуна биҳа ва лаҳум аъйунул ла йубсируна биҳа ва лаҳум азонун ла ясмаъуна биҳа улаика кал-анъами бал ҳум азаллу, улаика ҳумул-ғофилун”.\nАллоҳнинг сўзи: “Жаҳаннам учун жинлар ва инсонларнинг кўпчилигини яратганмиз. Уларда қалблар бор, (лекин) улар билан “англамайдилар”. Уларда кўзлар бор, (лекин) улар билан “кўрмайдилар”. Уларда қулоқлар бор, (лекин) улар билан “эшитмайдилар”. Ана ўшалар ҳайвонлар кабидирлар. Балки, улар (янада) адашганроқдирлар. Айнан ўшалар ғофиллардир”.\nАйримлари ушбу учта бут-санамдан қутулиб, булардан-да каттароқ бошқа уч бутга йўлиқдилар. Бу учта ҳижобдан ўтиб, бундан-да кучлироқ бошқа учта ҳижобда қолиб кетдилар. Булар – зоҳирпарастлик, мол-дунёпарастлик ва мансабпарастликдир. Бу учта бут каттароқ ва бу учта ҳижоб кучлироқдир.\nЭй дарвеш! Дунё бундан ортиқ эмас, бу олти нарса дунёнинг шоҳларидир. Охирги учта шоҳ агар кучга тўлиб, ғалаба қилсалар, аввалгилари кучсизланиб, мағлуб бўладилар. Дунё аҳли ҳар бирлари бу шоҳларнинг бирининг, баъзида олтита шоҳнинг ҳаммасининг соясида паноҳ истаб, умр кечирадилар. Бу – ўз нафсининг роҳат топиши ва лаззатланиб, мурод ҳосил қилмоқ учундир. Билмайдиларким, нафснинг битта муродига етмоқ учун ўнта, балким, юзлаб, минглаб маҳрумликларга чидаш керак. Битта вақтинчалик хурсандчилик учун мингта ғуссага ким кўнади? Доно киши бунга ҳеч қачон чидолмайди, ўша хурсандчиликдан воз кеча қолади. Аммо нодон кишилар ўша битта хурсандчилик талабида бўлади ва ғофилдирким, бу битта хурсандчиликдан кейин қанчалар ғуссалар уни ғафлатда қолдиради: улоика кал-анъами бал ҳум азаллу улаика ҳумул-ғофилун”.\nЭй дарвеш! Айтилган дунёнинг шохлари ўзи соядир, сояли шохлар эмас. Чунки дунё ўзи соядир ва вужуди зиллий (сояли вужуд)дир; кўринади, аммо ҳақиқий эмас. Бу соядан ҳеч кимга роҳат етмайди, фақат заҳмат ва машаққат кўпаяди, чунки бу соянинг салқини йўқ, иссиқликни қайтаролмайди, балким иссиқлик ва ҳароратни оширади. “Инталақу ила зиллин зий салоса шаъбин ло залилун ва ла йағний минал-лаҳаби иннаҳа тармий бишарорин калқасри кааннаҳа жамалату сафарин”.\nАллоҳнинг сўзи: “Уч бўлакли сояга борингиз! Ҳеч қандай салқинлик бермайдиган ва алангани ҳам тўсмайдиган (“соя”дир у). Дарвоқе, у (жаҳаннам баландликда) қасрдек (улкан) алангаларни отур. (Улар) худди сариқ туяга ўхшар”.\nЭй дарвеш! Ҳижоб ҳақиқатда еттита келди: бири – нафсни дўст тутмоқ, қолгани – айтилган олтита нарсани нафс учун дўст тутмоқ. Бу еттита нарса ҳар бири бепоён бир дўзахдир. Ҳар бири бир лаҳзада минглаб кишини ютиб юбориб, ўшанда ҳам оч-наҳор қоладиган йиртқич наҳангдир. Инсонда барча ёмон хислатлар ва ёвуз сифатлар ушбу еттита нарса воситасида шаклланади. Инсонга дунё ва охиратда етишажак минглаб балолар, азоблар ва офатлар шу етти нарса туфайли содир бўлади. Инсон бундан бехабар ғафлатда умр кечиради: улиика кал-анъами балҳум азаллу ва улаика ҳумул-ғофилун”.\nҒафлат уйқусидан уйғониб, шаҳват мастлигидан ўзига келгач, ақл камоли билан инсонийлик мартабасига етишади. Бу оламни қандай бўлса, шундайлигича кўради ва билади, албатта, бу оламдан тўяди ва нафратланади. Бунинг аломати шуки, бу дунёда қафасдаги қуш каби ёхуд зиндондаги тутқун сингари яшар. Яна бир аломати шуки, бу дунёдан кетиш вақти бўлганида, унинг сўзи ушбу бўлар: фазту ва роббул-каъбати.\nЭй дарвеш! Кўп улуғ кишилар ушбу оламда турли балолар ва фитналарни кўриб, кўп азиятлар ва машаққатларни дунё ва охиратда мушоҳада этиб, демишларким, кошкийди онамдан туғилмасдим ва кошкийди тупроқ бўлардим; тупроқдан қуйироқ даража йўқ, йўқса бу даражани ҳам орзу қилмасдилар. Валҳамду лиллаҳи Роббил-ъаламийн.\nЎН САККИЗИНЧИ РИСОЛА\nВАҲИЙ, ИЛҲОМ ВА ТУШ КЎРМОҚ БАЁНИДА\nАлҳамду лиллаҳи роббил-ъаламийн вал-ъақибату лил-муттақийн, вас-солату вас-саламу ъала анбиёиҳи ва авлиёиҳи хойру холқиҳи ва ъала алиҳим ва асҳабиҳим ат-тоййибийн ат-тоҳирийн.\nАммо баъд, заифларнинг энг заифи ва фақирларнинг ходими, камина – Азизиддин Муҳаммад Насафийдан дарвешлар – Аллоҳ уларни янада кўпайтирсин – ваҳий, илҳом ва туш кўриш ҳақида бир рисола тартиб беришимни сўрадилар. Уларнинг таклифларини қабул қилдим ҳамда хато ва гумроҳликдан паноҳ истаб, Аллоҳ таолодан мадад ва ёрдам сўрадим. Негаки, фақат У нимагаки, истаса Қодир эрур ва сўраганларни ижобат қилишга муқтадир.\n Давоми. Бошланиши аввалги сонларда.\n Мурсалот, 30-33 оятлар.


Клинтон Пекинни АҚШ бойкотини қўллашга чақирди\n25 январ 2021, Тошкент вақти: 06:33\nАҚШ Давлат котиби Ҳиллари Клинтон, Пекин ш., 2012 йил 4 май.\nАҚШ Давлат котиби Ҳиллари Клинтон Хитойни Эрон нефтига бойкот эълон қилиш ҳақидаги АҚШ режасини қўллаб-қувватлашга ундади.\nҚўшма Штатлар яширинча ядровий бомба яратишга уринаётганликда гумон қилинаëтган Теҳронга босимни кучайтириш мақсадида халқаро ҳамжамиятни Эрондан нефт импорт қилишни тўхтатишга чақирмоқда.\nКеласи ойдан бошлаб АҚШ Эрондан нефт сотиб олишни давом эттираётган давлатларнинг молиявий ташкилотларига қарши санкциялар жорий қилади.\nЭрон нефтининг асосий харидорларидан бири бўлган Хитой АҚШ санкцияларига қарши чиқмоқда.\nБироқ хабарларга кўра, Хитой Эрондан нефт сотиб олиш ҳажмини аста-секин камайтира бошлаган.\nЭрон ҳукумати ўз ядровий дастури тинч мақсадларни кўзлаганини таъкидлаб, барча айбловни рад қилиб келмоқда.


Сардор Умурзоқов Қозоғистон бош вазири Асқар Мамин билан учрашди – Kommers.uz\nИқтисодиёт\t9:30 | 5.12.21\nСардор Умурзоқов Қозоғистон бош вазири Асқар Мамин билан учрашди\nТомонлар Ўзбекистон Президентининг Қозоғистонга ташрифига тайёргарлик кўриш масалаларини муҳокама қилди\nНурсултон шаҳрида Ўзбекистон бош вазирининг ўринбосари — инвестициялар ва ташқи савдо вазири Сардор Умурзоқов Қозоғистон бош вазири Асқар Мамин билан учрашди. Бу ҳақда вазирлик матбуот хизмати хабар берди.\nМаълум қилинишича, музокаралар чоғида сиёсий, инвестициявий, савдо-иқтисодий, транспорт ва логистика, маданий-гуманитар соҳаларда кўп қиррали икки томонлама ҳамкорликни кенгайтириш юзасидан фикр алмашилган. Шунингдек, Ўзбекистон Президентининг Қозоғистонга ташрифига тайёргарлик кўриш масалалари муҳокама қилинган.\nҚайд этилишича, томонлар ҳозирги вақтда ишлаб чиқилаётган ва икки томонлама инвестициявий, саноат савдо ҳамкорлиги шаклини белгиловчи бир қатор янги ҳужжатларнинг қисқа муддатларда тасдиқланишини қўллаб-қувватлашга ўзаро тайёр эканликларини билдирган.\nШунингдек, ҳукуматлараро ва идоралараро даражада биргаликда ўрганишни талаб қиладиган қишлоқ хўжалиги, инфратузилмавий ривожланиш, транспорт ва логистика соҳасидаги қатор масалалар муҳокама қилинган. Улар бўйича икки мамлакат манфаатларига жавоб берадиган ўзаро мақбул ечимлар ишлаб чиқилган.\nБундан ташқари, мулоқот чоғида ҳамкорликни янада чуқурлаштириш, қўшма саноат маҳсулотлари ишлаб чиқаришни ташкил этиш ва ўзаро етказиб бериш ҳажмини ошириш бўйича йирик инвестиция лойиҳаларини амалга ошириш юзасидан фикр ва таклифлар алмашилган.\nМузокаралар якунида қўшма ташаббуслар ва ҳамкорлик дастурларини илгари суриш юзасидан ҳамкорлик қилишнинг навбатдаги қадамлари белгиланган.\nАввалроқ Ўзбекистон ва Қозоғистон ташқи савдоси кўрсаткичларининг ҳолати хабар қилинганди. Шунингдек, Сардор Умурзоқов Сеулда Ўзбекистоннинг ЖСТга аъзо бўлиши масаласини муҳокама қилгани ҳақида хабар берилди.


Алвидо Рамазон — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nМана 12 ой султони бўлган Рамазон қандай соғинтириб интиқлик билан куттириб келган бўлса, шундай тез, ҳайратга қолдириб, шошириб, бизни тарк этиб кетмоқда.\nВаҳоланки, Рамазон биз учун раҳмат, мағфират, хайр-саховат, нуру-Қуръон, барака, тақво ойи эди.\nҲар нарсани интиҳосида сарҳисоб бор. Ҳар куни кечқурун, кун бўйи қилган амаллар сарҳисоби, ҳар ҳафта, ҳар ой сўнггида, чорак ва йил якунида ўтаётган кунларга, ортга назар солиб, ўзимизни сарҳисоб қиламиз. Зеро, Расулуллоҳ (с.а.в): “Ҳисоб китоб куни келишидан илгари ўзингизни ҳисоб—китоб қилинг” деганлар.\nМана Рамазон ойи тугашига ҳам саноқли кунлар қолди. Нима қила олдик, нималарга улгурдик, нима қила олмадик, нималарга улгурмадик?\nУшбу ойни Аллоҳ таолонинг раҳмат ойи деб кутдик, лекин ўзимиз кимга марҳаматли бўлдик?\nУшбу ойни Аллоҳ таолони мағфират ойи деб кутдик, лекин, биронта аразлашганларни кечирдикми?\nУшбу ой Аллоҳ таолонинг хайр-саховат ойи деб кутдик. Расулуллоҳ (с.а.в) ўзлари сахий эдилар. Рамазон келса саховатлари янада жўшиб кетар эди. Лекин, биз хайр-саховатни ўз ўрнига қўя олдикми?\nБу ой Аллоҳ таолонинг нур, барака, Қуръон ойи деб кутдик. Тиловати хонадонларга, маҳалла ва юртга нуру-барака, сакинат ва тинчлик хотиржамлик ёғдирадиган Қуръони карим ўрганиб, ўқиб, уқиб унга амал қила олдикми?\nБу ой Аллоҳ таолонинг тақво ойи деб кутдик. Мўмин одам ушбу ойда тақво ҳосил қилиб, у тақвони 12 ойда сайқаллаб давом эттираётган ушбу ойда тақво ҳосил қила олдикми ?\nҲали замон Рамазон ойи тугаб, ҳаммамиз Рамазонга унча кун қолди, бунча кун қолди деб кутган эдик. Жуда тез ўтдия. Кўз очиб юмгунча ўтиб кетдия деб қоламиз.\nРамазон ҳали бизни тарк қилгани йўқ!\nХали фурсат бор. Ғайрат қилайлик. Фурсатни бой бермайлик.\nСирдарё тумани “Аҳмад ибн Малик”


Ўзбек тилида энг халқчил тафсир нашр этилди! – oliymahad.uz\nЎзбек тилида энг халқчил тафсир нашр этилди!\nХалқимизнинг Қуръони карим оятлари мазмунини билишга бўлган эҳтиёжини таъмин этишга ҳисса қўшиш йўлида Ўзбекистон мусулмонлари идораси раиси, муфтий Усмонхон Алимов ҳазратларининг “Тафсири Ирфон” китоблари тўлиқ жамланма ҳолида чоп этилди.\nТафсирнинг ўзига хос жиҳатлари шуки, унда аввалги ўзбек тилида нашр қилинган таржима ва тафсир китобларида берилган маълумотларни ўзида мужассам этган ҳолда янги ва нодир маълумотлар ҳам киритилди. Мўмин-мусулмонларни Қуръон оятлари маънолари билан иложи борича яқиндан таништириш учун ўзбек тилидаги матнларни халқчил ва тушунарли шаклда ифода этилди.\nТафсири Жалолайн, Ибн Касир, Абул Баракот Насафий, Замахшарий, Олтинхон тўра, Ваҳба Зуҳайлий каби ўнлаб машҳур муфассирларнинг китобларидан ушбу тафсирни ёзишда кенг истифода қилингани унинг илмий жиҳатини янада оширди.\nШунингдек, тафсирда ақлларни лол қолдирувчи мўъжизаларга ҳам алоҳида урғу берилган. Илм-фан соҳасидаги Қуръон мўъжизаларининг кашф этилиши ҳақидаги ажойиб маълумотлар ҳам баён этилган.\nЯна бир жиҳат, “Тафсири Ирфон” энг замонавий усулда, сифатли ва китобхонга қулай шаклда чоп этилди. Айни пайтда сиз учун азиз бўлган инсонларга уни совға қилиш учун ҳам энг муносиб ҳадядир.\nЗеро, Қуръони каримнинг бир неча ўринларида инсонларни оятлар маъно-мазмунини билиб, тушиниб ўқишга чақирилади. “Нисо” сурасининг 82-оятида: “Қуръон (оятларининг маънолари) ҳақида (чуқурроқ) фикр юритмайдиларми?!”, – деб баён этилган.\nМазкур тафсирни харид қилишни истасангиз, ушбу +998-99-001-01-12 телефон рақамига қўнғироқ қилинг. Шунингдек, республикада жойлашган марказий жоме масжидлардан ҳам ушбу китобни топишингиз мумкин.\n1030600cookie-checkЎзбек тилида энг халқчил тафсир нашр этилди!no\nОлдинги“Мўйи муборак” мадрасасига ташрифКейингиМодуль таълим тизими талабалари “Сузук ота” мажмуасига ташриф буюрдилар


Қирғизистонда коронавирус юқтириб олиш бўйича 14 та янги ҳолат қайд этилди. Касалланганларнинг умумий сони 58 кишига етди - Daryo\n20:53, 27.03.2020 27221\nҚирғизистонда коронавирус юқтириб олиш бўйича 14 та янги ҳолат қайд этилди. Касалланганларнинг умумий сони 58 кишига етди\nҚирғизистонда 27 март ҳолатига кўра, коронавирус юқтириб олиш бўйича 14 та янги ҳолат қайд этилди. Бу ҳақда мамлакат Соғлиқни сақлаш вазирлиги вакили Айнура Акматова Ҳукумат уйида бўлиб ўтган брифингда маълум қилган.\nУнинг сўзларига кўра, 7 та ҳолат Жалолобод вилоятида (барчаси Сузак туманида), яна 7 та касалланиш эса Ўш вилоятида кузатилган: 1 та ҳолат Қора Суй туманида, 2 та Новкат туманида, 3 та Узген туманида, 1 та Ўш шаҳрида. Касалланганларнинг 10 нафари аёл, 4 нафари эркак.\n14 нафар беморнинг 5 нафари Умра зиёратидан қайтган, 9 нафари эса улар билан мулоқот қилиб, инфекцияни юқтириб олган.\nАкматованинг ахборот беришича, Қирғизистонда COVID-19 юқтириб олганларнинг умумий сони 58 нафарга етган, касалланганларнинг ҳаммаси ўзини яхши ҳис этмоқда.\n«Касалланганлар билан мулоқот қилганларнинг ҳаммасининг шахси аниқланган. Улар уй шароитида карантинга олинган. Барчаларининг ҳолати барқарор», — дея таъкидлаган Айнура Акматова.\n14 нафар янги касалланган фуқароларнинг ёши 1 дан 68 гача экани айтилмоқда.\nМамлакатда коронавирус юқтириб олиш бўйича 58 та ҳолатнинг 27 таси Жалолобод вилоятида, 26 таси Ўш вилоятида, 4 таси Бишкек шаҳрида, 1 таси Боткент вилоятида қайд этилган.\nҚирғизистонда 18 март куни коронавирус юқтириб олиш бўйича биринчи ҳолат аниқланган. Аввал Қирғизистоннинг йирик шаҳарлар аҳолисига кечки 8 дан кейин кўчага чиқиш тақиқлангани, мамлакатдан ун ва макаронларнинг олиб чиқиб кетилишига тақиқ қўйилгани ҳақида хабарлар берилган.\n21:10, 19.06.2020 178692\nВампирлар рамзига айланган Руминия миллий қаҳрамони. Влад Дракуланинг ҳаққоний ҳаёти ҳақида\n12:14, 24.05.2020 280531\n12:06, 12.06.2020 120480\nПандемия ва янги биологик фуқаролик. Сиёсат билан тўқнаш келаётган муаммолар ҳақида\n08:19 Бугун 2333\n08:05 Бугун 3234\n08:01 Бугун 3388\n07:50 Бугун 3872\n11:37, 11.08.2020 187061\n07:35, 11.08.2020 157740\n07:51, 11.08.2020 122676\n23:59, 10.08.2020 120296


Фейк янгиликларни қандай ажратиш мумкин?Haqida.net\nHome Dunyo Фейк янгиликларни қандай ажратиш мумкин?\nФейк янгиликларни қандай ажратиш мумкин?\nCNN журналисти Кристиан Аманпур TED'даги интервьюсида фейк янгиликлар муаммосини муҳокама қилди ва нима учун ҳақиқий далилларни сохта хабарлардан ажратишни ўрганиш зарурлиги ҳақида сўзлади.\nШундай вазиятлар бўладики, уларга бефарқ қараб бўлмайди, акс ҳолда воситачига айланасиз. Журналистлар учун эса объективлик айниқса муҳим. Объективлик нима экани ҳаммага ҳам маълум эмас. Кўпчилик объектив баҳони зиддиятнинг барча томонларини тенг айблашда кўради. Бироқ аслида объектив бўлиш – барча томонларга ўз фикрини баён қилиш имконини бериш ва уларни бирдек тинглаш, бироқ уларни ахлоқий жиҳатдан тан олмаслик ёки деярли тенг қабул қилиш.\nИнтернет эндигина ривожлана бошлаганида аксарият уни билим олиш имкониятларини бир неча баробарга оширади деб ўйлаган, шу билан бирга, ахборот каналларининг кўпайиши маълумотларнинг аниқлиги ва шаффофлигини таъминлайдигандек туюлган. Аслида эса, бунинг акси бўлди, деб ҳисоблайди Аманпур. Янгиликлар платформалари ва ижтимоий тармоқларнинг мисли кўрилмаган даражада кўпайиб кетиши билан одамлар ўз «қобиғи»га ўралиб қола бошлади. Улар тор доирадаги қизиқишлар билангина чекланиб, умумий картинани кўришмайди.\n«Бугунги кунда муаммоларимиз кўлами шу қадар каттаки, ҳақиқатни қадрлайдиган ва илмий исботланган далилларга асосланадиган дунё фуқароларининг барчаси бирга ҳаракат қилмаса, ҳалокатга юз тутамиз», – дейди Кристиан Аманпур.


Европа ҳаво ҳудуди ёпиқлигича қолмоқда\nИсландияда вулқон портлаши оқибатида пайдо бўлган кул булути тарқалишда давом этар экан, Европа ҳаво ҳудуди тўртинчи кун ёпиқлигича қолмоқда.\nШимолий ва Марказий Европа давлатлари, Буюк Британиядан тортиб Украинагача ҳаво ҳудуди тўлиқ ёпилган. Айрим давлатларда эса парвозлар қисман амалга оширилмоқда.\nШанба куни Европа давлатлари бўйлаб камида 17 минг парвоз қолдирилди. Сўнгги маълумотларга кўра, кулдан иборат булут жануб-шарқ томон ҳаракатланмоқда.\nБугун Болгария барча парвозлар учун ўз ҳудудини ёпишини эълон қилди. Айни пайтда Нидерландия ва Германия авиаширкатлари синов парвозларини амалга ошираётганини билдирди.\nҲисоб-китобларга кўра, Европа авивакомпаниялари кунига 200 миллион доллар зарар кўрмоқдалар.